тест – «Умид» ИДУМИ\nИнглиз тилидан тест саволлари\nИнглиз тили дунёдаги энг кўп ишлатиладиган тиллар ичида 3-ўринда туради (Испан ҳамда хитой тиллардан кейин). Инглиз тили Европа Иттифоқининг асосий ҳамда БМТнинг 3та расмий иш юритиш тилларидан бири ҳисобланади, Буюк Британия, Ирландия, Шим. Америка, Австралия, Янги Зеландия, Осиё ва Африкадаги…\n🔥4.7 K марта кўрилди\n17.02.2020 Аттестация, Тестлар Фикр билдирилмаган\nЖаҳон тарихи деганда одамзод тарихи тушунилиб, палеолит эрасидан бошланган тарих назарда тутилади. Ўз ичига геологик тарих ва одамларгача биологик эраларни олувчи ер сайёраси тарихидан фарқ қилиб, жаҳон тарихи одамларга алоқадор археологик ва ёзма манбаларни ўрганади. Қадимги ёзма тарих ёзув ихтиро…\n🔥3.0 K марта кўрилди\n18.01.2020 Аттестация, Тестлар 2 фикр билдирилган\nПедагогика фанидан онлайн тест саволлари\nМаълумки, педагогика жамиятнинг ривожланиш қонун-қоидаларига таянган ҳолда тараққий етади. Бугунги кунда эса ана шу жараён авж палласига кирди. Инсон онги тараққий етмас экан, ижтимоий ҳаёт жабҳаларида ҳеч бир ўзгариш сезилмайди. Модомики, замон жадал суръатларда ўзгараётибдими, демак, педагогика ҳам шу ўзгаришларга…\n🔥5.9 K марта кўрилди\n11.12.2019 Аттестация, Тестлар Фикр билдирилмаган\nРус адабиётидан онлайн тест (1 қисм)\nРус адабиёти илдизлари асрларга бориб тақаладиган адабиётдир. Яратилганидан буён у инсонга ҳамроҳлик қилиб, энг муҳим тарихий воқеаларни акс эттирган ва рус халқининг қалбининг ҳақиқий кўзгуси ҳисобланади.\nadmin 27.11.2019 Тестлар Фикр билдирилмаган\nСурхондарёда ўқитувчилар ва халқ таълими тизими ходимларининг билим даражаси баҳоланмоқда\nЖорий йилнинг 26 ноябрь куни Сурхондарё вилояти халқ таълими тизими бошқарув ходимлари, мактаб директорлари ва ўқитувчиларининг билим даражасини аниқлаш мақсадида тест синовлари ўтказиш жараёни бошланди.\n🔥508 марта кўрилди\nadmin 27.11.2019 Аттестация, Янгиликлар Фикр билдирилмаган\nОна тилидан онлайн тест\nОна тили — ҳар бир элатнинг, халқнинг, миллатнинг ўз тили. Она тили луғат таркиби, асосан, шу тилга мансуб халқнинг турмуши, маданияти ва анъаналарини ифодалайдиган сўз ва тушунчалардан иборат бўлади. Она тили тараққиёти ҳар бир элат, халқ ва миллатнинг ижтимоий ривожланиши…\n🔥13.2 K марта кўрилди\n24.11.2019 Тестлар 2 фикр билдирилган\nЎқитувчилар учун аттестация тестлари\nАттеста́ция (фр. attestation лотинча attestātio — гувоҳнома, тасдиқлаш) — ходимнинг малакасини, ўқувчиларнинг билим даражасини бел-гилаш; маҳсулот, иш ўринлари сифатини аниқлаш. Ўзбекистонда ўқитувчиларни аттестациядан ўтказиш тартиби Вазирлар Маҳкамасининг 7.04.2016 санасида тасдиқланган 107-сонли, «Мактабгача, умумий ўрта, ўрта махсус, касб-ҳунар ва мактабдан ташқари…\n🔥12.3 K марта кўрилди\n28.10.2019 Аттестация, Тестлар 10 фикр билдирилган\nАКТ бўйича аттестация тестлари\nАхборот-коммуникация технологиялари (АКТ) – маълумотларни ўзида тўплаш, сақлаш, қайта ишлаш, улардан фойдаланиш воситалари орқали барча соҳаларда кескин ривожланишга имкон яратиб берувчи технологиялардир. Бу технологиянинг асосини ахборот (информация) ва уларни қайта ишлаш воситалари (асосан компьютерлар) ташкил қилади. Ушбу технологиядан ҳозирги вақтда…\n🔥7.9 K марта кўрилди\n03.03.2019 Аттестация, Тестлар 26 фикр билдирилган\nБиология фанидан тест саволлари\nБиология (юнонча βίος, биос, “ҳаёт”; ва λόγος, логос, “билим”) ҳаёт ва у билан боғлиқ масалалар тадқиқотидир. У эмпирик фаннинг жонли организмларнинг тузилиши, функциялари, ўзгариши, келиб чиқиши, эволюцияси ва ўлишини ўрганувчи соҳасидир. У турли организмларни саралайди, уларнинг ишлашини, турларнинг пайдо бўлишини,…\n🔥8.0 K марта кўрилди\n19.02.2019 Тестлар 2 фикр билдирилган\nГеография фанидан тест саволлари\nГеография жуда қадимги фан бўлиб, қадимги юнон олими Эратосфен китоб ёзиб, уни география деб атаган. Юнонча γεωγραφία «ge» (γῆ) — Ер, «grapho» (γράφω) — ёзаман деган маънони билдиради. Бинобарин, «География» «Ерни тасвирлаб ёзаман», «Ернинг тасвири» деган маъноларни англатади. География Ер…\n🔥2.4 K марта кўрилди\n29.01.2019 Тестлар 2 фикр билдирилган\nТест нима дегани? У қандай келиб чиққан?\nҲозир бутун дунёда «тест» сўзи жамиятда ва кишилар орасида кенг қўлланиладиган сўзлардан бўлиб қолди. Чунки бирор касб-ҳунар орттириш учун ҳам одам тест синовидан ўтади, яъни тестнинг “синов услуби” эканлиги кўпчиликка аён бўлиб қолди. Тест сўзи қаердан келиб чиққан? Тест сўзи…\n🔥265 марта кўрилди\n12.05.2018 Тестлар, Этимология Фикр билдирилмаган\nЖисмоний тарбия фанидан тест саволлари\nЖисмоний тарбия, бадан тарбия — соғлиқни мустаҳкамлашга, одам организмини уйғун равишда ривожлантиришга қаратилган умумий тарбиянинг узвий қисми. Жамиятдаги жисмоний маданият аҳволини билдирувчи кўрсаткичлардан бири. Жисмоний тарбиянинг асосий воситалари: жисмоний машғулотлар, организмни чиниқтириш, меҳнат ва турмуш гигиенаси. Жисмоний тарбия ақлий, ахлоқий,…\n🔥7.0 K марта кўрилди\n11.05.2018 Тестлар 4 фикр билдирилган\nҲаракатлар стратегияси тест саволлари\nСтратегия лойиҳаси долзарб ҳамда аҳоли ва тадбиркорларни ташвишга солаётган масалаларни комплекс ўрганиш, қонунчилик, ҳуқуқни муҳофаза қилиш амалиёти ва хорижий тажрибани таҳлил қилиш якунлари бўйича ишлаб чиқилди. Ҳужжат интернетда эълон қилиниб, экспертлар ва жамоатчиликнинг кенг муҳокамасидан ўтди. Ҳаракатлар стратегияси бир нечта…\n🔥3.3 K марта кўрилди\n23.03.2018 Аттестация, Тестлар, Ҳаракатлар стратегияси 8 фикр билдирилган\nСаҳифалар 1 из 212»\nДиректор ўринбосарига (11)\nМетодик ёрдам (39)\nРус тилини қандай қилиб мукаммал ўрганиб олсам бўлади?\nЎқитувчиларга муддатли тўловга техника сотиб олиш имкониятини берувчи пилот лойиҳага старт берилди\nМактабларда математика-информатика фан ойлигини ташкил этиш ва ўтказиш юзасидан тавсиялар\n1-синф учун дарслик ва ўқув қўлланмалар\nКасалликларнинг қисқача луғати\nIsmoil 8-март табрик шеърларида фикр билдирган\nСохибназар Рус тилини қандай қилиб мукаммал ўрганиб олсам бўлади?да фикр билдирган\nШавкат Мактаб директори қандай бўлиши керак?да фикр билдирган\nadmin Ўзбекистон университетлари рўйҳатида фикр билдирган\nДипломди Ностррифмкация Ўзбекистон университетлари рўйҳатида фикр билдирган\nШерали Яндашев Президент мактаблари: барча саволларга жавобларда фикр билдирган


10 ойлик фаолият: Байденнинг рейтинги рекорд даражада тушиб кетди | Qalampir.uz\n10 ойлик фаолият: Байденнинг рейтинги рекорд даражада тушиб кетди\nОлам\t15 Ноябрь 11:50 3505\nАҚШ Президенти Жо Байденнинг америкаликлар орасида машҳурлиги унинг инаугурациясидан бери энг паст даражага тушди. Буни “The Washington Post” газетаси ва ABC телеканали ўтказган сўров натижалари тасдиқлайди.\nТақдим этилган маълумотларга кўра, Байденнинг давлат раҳбари сифатидаги фаолиятини респондентларнинг 41 фоизи маъқуллаган. Иштирокчиларнинг 53 фоизи қарама-қарши фикрда. Қолганлари эса жавоб бермаган.\nТадқиқотчиларга кўра, бу Байденнинг жорий йил январь ойидаги инаугурациясидан бери\n“The Washington Post” ва ABC сўровларида қайд этилган энг паст рейтингидир.\nТақдим этилган маълумотларга кўра, сўнгги бир неча ой ичида Американинг амалдаги раҳбарининг машҳурлиги доимий равишда пасайиб бормоқда. Бунинг асосий сабаби сайловчиларнинг АҚШдаги иқтисодий вазиятдан, жумладан, нархларнинг ошишидан норозилиги бўлган.\nСентябрь ойида Байденнинг Президент сифатидаги фаолияти респондентларнинг 44 фоизи томонидан маъқулланган. Иштирокчиларнинг 51 фоизи қарама-қарши фикрда бўлган. Июнь ойида бу кўрсаткичлар мос равишда 50 фоиз ва 42 фоиз, апрель ойида 52 фоиз ва 42 фоиз бўлган.\n“The Washington Post” ва ABC томонидан ўтказилган сўнгги сўров 7-10 ноябрь кунлари мамлакат бўйлаб тахминан 1000 нафар америкалик ўртасида ўтказилган. Уларга телефон орқали саволлар берилган.\nАмерика етакчисининг машҳурлиги пасайганини бошқа кўплаб социологик тадқиқотлар натижалари ҳам тасдиқлайди.\nАввалроқ, Байден рейтингининг тушиб кетишига эътибор бермаслигини айтганди.\nМаълумот ўрнида, демократ, собиқ вице-президент ва 36 йиллик Конгресс аъзоси Байден 2020 йил 3 ноябрда бўлиб ўтган сайловларда АҚШнинг 46-Президенти этиб сайланди.\n26 Ноябрь 13:02 51915\n26 Ноябрь 11:11 39098\n27 Ноябрь 19:00 36167\n25 Ноябрь 20:25 32765\n25 Ноябрь 08:20 32456


Помпео Исроилдан Суданга парвоз қилган биринчи йўловчи бўлди | Qalampir.uz\nПомпео Исроилдан Суданга парвоз қилган биринчи йўловчи бўлди\nОлам\t25 Август 2020 15:42 2484\nБугун, 25 август куни Исроилдан Суданга биринчи бор тўғридан-тўғри рейсни амалга оширилди. Ушбу рейснинг илк йўловчиси АҚШ давлат котиби Майкл Помпео бўлган.\nИсроил ва араб мамлакатлари ўртасидаги муносабатларни нормаллаштириш учун Яқин Шарқ сафари доирасида Исроилда бўлган мулоқотларни тугатгандан сўнг, Америка дипломатиясининг раҳбари Тел-Авив яқинидаги Бен Гурион аэропортидан Хартумга учиб кетди.\n"Биз Исроилдан Суданга биринчи расмий рейсни амалга ошираётганимизни эълон қилишдан мамнунмиз", деб ёзди Помпео Twitter’даги саҳифасида.\nХартумга ташрифи давомида Помпео Африка Бош вазири Абдулла Хамдук ва Судан Суверенитети Кенгаши раиси генерал Абдулфаттоҳ ал-Бурҳон билан учрашиши кутилмоқда.\nМузокаралар кун тартибига Судан ва Исроил ўртасидаги муносабатларни нормаллаштириш ҳам киритилган.\nБир қатор экспертларнинг фикрига кўра, БААдан кейин Судан, Баҳрайн ва Уммон Исроил билан муносабатларни нормаллаштириш тўғрисида битим имзоланиши мумкин.\nАҚШ Президенти Дональд Трамп 13 август куни Исроил ва БАА икки томонлама муносабатларни тўлиқ нормаллаштириш бўйича келишувга эришганини эълон қилди. Келишувларга кўра, Исроил Иордан дарёсининг Ғарбий соҳилидаги яҳудий аҳоли пунктларига ўз суверенитетини кенгайтиришни тўхтатиб қўяди, бу эса Американинг Фаластин-Исроил можаросини ҳал қилиш режасида назарда тутилган.\nАввалроқ, Тел-Авив Баҳрайн ва Уммонни муносабатларни нормаллаштиришга чақирди. Баҳрайн ҳам, Уммон ҳам БААнинг Исроил билан муносабатларни нормаллаштириш бўйича илгари имзолаган битимини юқори баҳоладилар, аммо БААдан ўрнак олиш режалари ҳақида ҳеч қандай баёнот берилмади.\nСудан Майкл Помпео Исроил\n22 Январь 14:58 78569\n22 Январь 21:54 42664\n22 Январь 19:27 42571\n22 Январь 16:16 37497\n23 Январь 11:45 35102


Германияда Алишер Усмоновнинг 156 метрлик «Дилбар» яхтаси хатловга олинди\nГермания ҳукумати Европа Иттифоқи санкциясига учраган миллиардер Алишер Усмоновнинг 156 метрлик яхтасини хатловга олди. Бу ҳақда яхта бизнесидаги учта манбасига таяниб, Forbes хабар берди.\nГап қиймати қарийб 600 миллион доллар турадиган «Дилбар» яхтаси ҳақида кетмоқда.\nФирма уни «ҳам ўлчами, ҳам технологик жиҳатдан ҳозирга қадар ясалган энг мураккаб яхталардан бири» деб ҳисоблайди. У 15 917 тонна сиғимга эга дунёдаги энг катта моторли яхта бўлиб, экипажи 96 кишидан иборат. «Дилбар»да энг катта бассейн мавжуд. Шунингдек, у вертолёт майдончаси, сауна, гўзаллик салони ва спортзални ўз ичига олган.\nЯхта «Металлоинвест» металлургия гиганти, Xiaomi маиший электроника компанияси, шунингдек, телекоммуникация, тоғ-кон саноати ва оммавий ахборот воситаларидаги кичик улушларни ўз ичига олган Усмоновнинг кўп миллиард долларлик бойлигининг бир қисми ҳисобланади. Бундан ташқари, Усмонов Ғарбда ҳам йирик кўчмас мулк активларига эгалик қилади — Буюк Британиядаги умумий қиймати 280 миллион долларлик Beechwood House ва Sutton Place’дан тортиб, Мюнхен, Лозанна, Монако ва Сардиниядаги ҳашаматли уйларгача.\nУсмоновнинг яхтаси муаллифлик лойиҳаси бўйича 2016 йилда ишлаб чиқарилган, у деярли 5 йил давомида қурилган. Бу сув ўтказувчанлиги бўйича дунёдаги энг катта яхта — деярли 16 минг тонна. Яхтада, хусусан, яхталар тарихидаги энг катта сузиш ҳавзаси, иккита вертолёт майдончаси ва сауна мавжуд.\nУсмонов душанба куни Россиянинг Украинага қуролли бостириб кириши муносабати билан бошқа йирик россиялик тадбиркорлар қаторида санкциялар рўйхатига киритилган эди. Форбес маълумотларига кўра, россиялик миллиардерлар жами 32 та мега-яхтага эгалик қилишади.


21:03 / 24.04.2016 1605 pdf Ўқиш режими + -\nЭмикдошлик ҳақида бир неча саволларим бор: эр-хотин ўзларининг эмикдош ака-сингил эканлигини билишса, нима қилишади? Уларнинг фарзандларининг ҳукми нима? Бир эркак ё аёл қандайдир эр-хотиннинг эмикдош эканлигини билса, буни уларга айтиши вожибми? Бағрига олган ё эмизган аёл бағрига олгани ё эмизгани учун ҳақ олиши мумкинми?\nЖАВОБ: Агар эр-хотин бир-бирларининг эмикдошлари эканларини билишган заҳоти зудлик билан ажралишлари вожиб бўлади. Қозига мурожаат қилиб, ажралганларини қайд эттиришлари керак. Фарзандлари қонуний фарзанд бўлади. Насаблари уларга боғланишида шубҳа бўлмайди. Эмикдош ака-сингил эканлигини билгунларича бўлган муносабатлари учун гуноҳкор бўлмайдилар. Бирор киши бошқа бир эр-хотиннинг эмикдош эканларини билгудай бўлса, буни уларга айтиши вожиб бўлади. Бундан сўнг масъулият улар зиммасига тушади. Етим қолган болани бағрига олган ёки ўзга бир эр-хотиннинг боласини эмизишга олган аёл эмизгани учун ҳақ олиши шариатимизда бор нарса. Аммо гўдакнинг туққан онаси талоқ қилинмаган бўлса, бу иши учун ҳақ олиши мумкин эмас. Агар талоқ қилинган бўлса, ҳақ олса бўлади. Ҳатто гўдакнинг онаси ўзга аёлдан кўра бунга муносиброқдир (Аллоҳ билувчидир).\nБаъзи ишларда эрга бўйсунмаса бўладими?\n21:02 / 24.04.2016 1691\nҚуръон нима сабабдан арабларга туширилган?\n21:05 / 24.04.2016 1848\n1404 15:46 / 26.04.2016\n695 09:26 / 17 февраль\nБомдод ва аср намозларининг аҳамияти\nАссалому алайкум Шайх ҳазратлариАср намозини ўз вақтида ўқимаслик оғир гуноҳ ҳисобланиши ҳақида бир ҳадис эшитдим. Ушбу ҳадиснинг қанчалик саҳиҳлигини билмоқчи давоми...\n1823 20:59 / 25.04.2016\n2994 05:59 / 16.08.2018\n151 18:15 / 18 ноябрь


Покистонлик "қуёш болалари" олимларни ўйлантириб қўйди\n17:03 / 09.05.2016\nОлимлар покистонлик ака-уканинг ғайритабиий ҳолатларига изоҳ топа олишмаяпти. Болалар (9 ва 13 ёш) кундузи одатий ҳаёт тарзини кечиради, бироқ қуёш ботганидан кейин улар на ҳаракатлана олишади ва на гапира олишади. Бу ҳақида CBS News хабар берди.\nПокистон тиббиёт институти профессори Жавод Акромнинг сўзларига кўра, шифокорлар ҳозирча бундай ғалати аломатларнинг сабабини топа олишмаяпти.\n"Шифокорлар болаларнинг нима учун кундузи фаол, қуёш ботгандан сўнг эса кўзларини оча олмасликлари, гапира олмасликлари ва таом истеъмол қила олмасликлари сабабларини тушуниб етиш мақсадида изланишлар олиб боришмоқда", деди Акром.\nШунингдек, олимлар ака-ука яшайдиган қишлоқнинг тупроқ ва ҳавосидан намуналар олишди.\nБолалар ночор оилада туғилишган, шу боис ҳукумат уларга бепул тиббий ёрдам кўрсатмоқда. Ғаройиб ака-укадан ташқари бу оилада яна икки фарзанд бор, аммо уларнинг яшаш тарзида ҳеч қандай чекланишлар кузатилмаяпти.\nАка-укаларнинг отаси ўғилларининг ҳолатини оддий изоҳламоқда: "Ўғилларим қуёшдан куч-қувват олишади".\nБироқ шифокорлар қуёш нурига боғлиқ фикрни инкор қилишди, чунки болалар кундузи ёмғирли об-ҳавода ва қоронғу хонада ҳаракатлана олишади.\nолимлар қуёш болалари


Ўқувчининг уйидаги одоби – Islom Nuri\nЎқувчининг уйидаги одоби\nЭй ўғлон, уйинг сен учун энг азиз макондир. Сен унда ҳаёт кунларингни ўтказасан. Унда сен уларнинг яхшиликларидан фойдаланадиган ота-онанг, сени яхши кўрадиган ва сен учун яхшиликларни орзу қиладиган оила-аъзоларинг яшашади. Сен у ерда ухлайсан, ўйнайсан, дам оласан, овқат ейсан ва чой ичасан.\nШундай экан сен у ерда чиройли ахлоқ ва гўзал одоб билан қуйидагиларга амал қилиб яшашинг керак:\n1. Мактабдан қайтганингда, ухлашдан олдин ва уйқудан турганингда оила аъзоларингга салом бер.\n2. Ота-онангга итоат қил, ўзингдан катта акаларинг, опаларинг ва бошқа қариндошларингни ҳурмат қил ва ўзингдан кичкиналарга меҳрибон бўл.\n3. Агар уйда хизматкорлар бўлса, уриб сўкиш билан уларга озор берма. Агар улардан бирон нарса сўромоқчи бўлсанг, мулойимлик билан сўра.\n4. Уй жиҳозларини, уйдаги суратларни, электр қўнғироқларни ва сув жўмракларини ўйнама, девор ва ўриндиқ ва кўрпачаларни кир қилма. Уларга бўр ёки қалам билан чизма. Агар уйда боғ бўлса, дарахт шохлари ва гулларни синдирма.\n5. Копток тепиб, кўп бақириб ёки югириб уйдагиларга ҳам, қўни-қўшниларга ҳам озор берадиган ва уйдаги нарсаларга зарар берадиган ўйинларни уйнинг ичида ўйнама. Мактабдан қайтганингда кийимларингни илгакка осиб қўй ва уларни қидириб вақтингни бекор кетказмаслигинг учун китобларингни ўзинг биладиган жойга қўй.\n6. Дарсларингни тайёрлаш учун бир вақтни таъйин қил ва ўша вақтда бошқа нарсага чалғима.\n7. Қўшниларинг ва уларнинг болаларига нисбатан одобли бўл. уларни кўрганингда салом бер. Уларга мулойимлик ва одоб билан муомала қил.\n8. Агар уйга бирон меҳмон ота-онангни зиёрат қилиб келса ва сен унга салом бермоқчи бўлсанг, юз қўлларингни ва кийимингни тозалаб, одоб билан унинг олдига бор.\n9. Товуқ, қуён, мушук ва шуларга ўхшаш уй ҳайвонларига озор берма.\nБир кишининг иккита боласи бор бўлиб, улар уй жиҳозларини ўйнашга одатланиб қолишган эдилар. Курсиларни ерда судраб юришар ва уйда копток ўйнашарди. Натижада копток деразага тегиб, уни синдирарди ва идишларни ерга ағанатарди. Баъзида ота-оналари уларга насиҳат қилишса улар бу одатларини ташлашар эди. Кейин яна шу ҳолатга қайтиб олишарди. Уларнинг отаси ҳар йили ёзда денгиз бўйида дам оларди. Ёз фасли бўлгач, болалари оталаридан:\n– Қачон денгизга борамиз? – деб сўрадилар.\n– Сизлар уй жиҳозларига кўп талофат етказдинглар. Энди мен ҳар йили ёзда дам\nолишга сарфлайдиган пулни уларни тузатишга ишлатаман. Сизлар эса шу қилмишларинг\nсабабли бу йил ёзнинг жазирама иссиғида дам оласизлар – деди оталари.


АҚШда яҳудий раввинлари инсон аъзолари билан савдо қилиш айблови билан ҳибсга олинди | Najot.org\n17.08.2019 Нажот 0 коментариев Инсон аъзолари,савдо,яҳудий раввинлар\nАҚШнинг Нью-Жерси штатида Федерал хавфсизлик хизматининг маълум қилишича, беш нафар яҳудий раввини катта даромад илинжида инсон аъзолари билан савдо қилиш айблови асосида ҳибсга олинди. Улар аъзоларни Америкадан Бруклин орқали «Исроилга» ва «Исроил»дан Америкага сотиш билан шуғулланишган.\nАҚШ Федерал хавфсизлик хизмати айни мураккаб амалиётга 320 нафар зобит ва аскарлар ҳамда терговчилар жалб қилинган. Чунки беш нафар раввин, 40 нафар жиноятчи ва террорчилардан таркиб топган жиноятчи тармоқнинг раҳбарлари бўлишган.\nИзоҳ: Бу жиноят муҳим саналса-да, бироқ уни ёпди-ёпди қилиниши ёки унга хавфли террористик масала сифатида қаралмаслиги ҳам мумкин. Агар бу жиноятни содир этганлар мусулмонлар бўлганда борми, салибчи Ғарб исломий терроризм ва инсон ҳуқуқларини поймол қилиш каби иддаолар билан дунёни бошига кўтарган бўлар эди.\n← Суриялик аёллар гуманитар ёрдамлар олиш учун жинсий эксплуатация қурбони бўлмоқдалар\nҒарб тил бириктирувлари… ва ҳукмдорлар хиёнати! Туркия ўйнаётган ролнинг хатари →\nСуриялик аёллар гуманитар ёрдамлар олиш учун жинсий эксплуатация қурбони бўлмоқдалар...


Москвада муҳожирлар муаммолари муҳокама этилди\nМеҳнат муҳожирлари кўпинча дуч келадиган муаммо иш ҳаққини оломаслигидир.\nМосквада ўтказилган халқаро форумда марказий-осиёлик мардикорлар муаммолари ва уларни ҳал этиш йўллари муҳокама қилинди.\n22 март куни Москвада “Россияда миграция: ҳамкорлик ва хавфсизлик” III Халқаро форуми бўлиб ўтди. Манежная майдонидаги миллатчилар чиқишларидан кейин Россияда меҳнат қилаётган мигрантлар ўзларини қандай ҳис қиляпти? Хорижлик меҳнат муҳожирига жамоатчилик ташкилотлари қандай ёрдам бера олади? Халқаро форум қатнашчилари Россияда миграция билан боғлиқ бу ва бошқа долзарб саволларга жавоб излади.\nМоскванинг “Президент-отелида” учинчи марта ўтказилаётган ва нуфузи ошиб бораётган бу анжуманга 138 жамоатчилик ташкилотлари ва давлат органларидан 600га яқин делегат ташриф буюрди.\n“Россияда миграция: ҳамкорлик ва хавфсизлик” деб номланган давра суҳбатида Россияда миграциянинг бугунги ҳолати, меҳнат муҳожирлари билан боғлиқ ижтимоий, сиёсий, иқтисодий ва маданий масалалар муҳокама этилди.\nКузатувчилар кўплаб жамоатчилик ташкилотларининг Россия Мигрантлар Федерацияси томонидан ташкил этилган бу Форумга қизиқишининг йилдан йилга ортиб бораётганини Россияда бу соҳада ҳал этилмаган жиддий муаммолар йиғилиб қолгани билан изоҳламоқда.\nБу муаммолардан биттасини мисол қилиб келтирамиз.\nЎтган йилнинг охирларида Озодликка жалолободлик муҳожир Акмалжон мурожаат қилган эди. У ўз юртдошлари билан Москва вилоятининг Бронница туманида шартнома асосида ишлагани ва уни ишга ёллаган тадбиркордан меҳнат ҳақини ололмаётгинини айтган эди. Акмалжонга Москвадаги муҳожирлар манфаатларини ҳимоя қилиш билан шуғулланувчи бир нечта жамоат ташкилотларига мурожаат қилишни тавсия қилган эдик.\nАкмалжон билан яна боғландик.\nОзодлик: Пулни ола олдиларингми?\n- Йуқ, йўқ, олмадик. Телефонларимизга ҳозир жавоб бермаяпти, олмаяпти.\nОзодлик: Қаерларга мурожаат қилдингиз?\n- Ҳаммасига мурожаат қилдик. Улар ҳаммаси “Аввалига олдиндан тўла бизнинг расходимизни”, деди. Яна бир адвокатга учрадик, ҳаммаси олдиндан пулини берсанг югурамиз, дейишди.\nОзодлик: Яъни пулни олдиндан тўлаганга ёрдам берамиз деяптими... Энди нима қиласиз?\n- Нима қилардик, расходга тушиб қолавердик-да!\nАкмалжон қарийб ярим йил давомида шартнома асосида бажарган меҳнати учун ҳақини олгани йўқ. Бундай алданиб қолган марказий-осиёлик мардикорларни кўп учратиш мумкин.\nФорум қатнашчиларидан бири, бундан 3 йил олдин Москвада ташкил этилган Халқаро миграция марказининг раиси ўринбосари Солижон Юсупов охирги пайтларда асосан мигрантларнинг иқтисодий ҳуқуқлари билан боғлиқ муаммолар сони ошиб кетганини тасдиқлади.\n- Ишлаб ойлигини ололмаган асосан Ўрта Осиё халқлари. Асосан Ўзбекистон, Тожикистон, Қирғизистон фуқаролари ишлашга келиб иш ҳақларини ололмаяпти. Буларнинг қонунларни билмаганлиги ва иш берувчиларга ишониб, паспортларини олдириб қўйиб, ҳуқуқлари поймол этилмоқда. Мана бизга ҳатто шу ерга бир неча киши келишди. Бугунги кунда мана бизга 500 ариза бирданига тушди. 500 фуқаро ойликларини ололмаган, ҳатто баъзиларининг хужжатларини олиб қўйишган. Иш берувчилар ҳаттоки ҳеч уялмасдан қалбаки регистрация тайёрлаб печат босиб берган. “Реал-строй” деган турк компанияси, бошлиғи Нозим Чекижи 105 Ўзбекистон фуқаросини ойлигини бермасдан қўвиб чиқаряпти экан. Биз бориб ички ишлар, прокуратурага ариза тайёрладикда, ойликларини қайтариб беришга эришдик. Мана мигрантларимиз келяпти... Уларнинг ҳатто яшашга, регистрация қилишга пуллари йўқ. Иш берувчиларнинг сўзига ишониб келиб алданиб қоляпти. Биринчи ўринда бу қонунни, ўз ҳуқуқини билмаганлигидан.\nОзодлик: Ташкилотингиз пуллик ёрдам кўрсатадими?\n- Биз бепул ёрдам кўрсатамиз, деди Халқаро миграция марказининг раиси муовини Солижон Юсупов.\nМеҳнат муҳожирлари масалалари билан шуғулланадиган яна бир ташкилот – Россия меҳнат мигрантлари касаба уюшмаси ўз фаолиятини бошлаганига 4 йил бўлди. Касаба уюшмаси Марказий қўмитасининг юристи Комил Дилмуродов “Россияда миграция: ҳамкорлик ва хавфсизлик” форумига ўз таклиф-мурожаатлари билан келганини билдирди. Озодлик билан суҳбатда у ўз ташкилоти муҳожирларнинг меҳнат, ижтимоий ва ҳатто сиёсий ҳуқуқларини ҳимоя қилиш учун тузилганини айтади.\n- МДҲ давлатларининг ҳар қайси фуқароси бизга юридик, моддий ёрдам сўраб мурожаат қилиши мумкин. Шунингдек биз хужжатларни расмийлаштириш ва Россияда мигрантларга зарур бўлган барча ёрдамни қўлимиздан келганича кўрсатиб келамиз, дейди Комил Дилмуродов.\nСуҳбатдошимиз ҳам Россия меҳнаткаш-мигрантлари касаба уюшмаси Россиянинг деярли барча минтақаларида фаолият юритишини ва бепул ёрдам кўрсатишини маълум қилди.\nДемак фаолларнинг сўзларига кўра, Акмалжон каби алданган минглаб меҳнат муҳожирлари ўз ҳақлари учун курашни давом эттириши зарур.\nФорумда сўзга чиққан Халқаро Мигрантлар Ассоциацияси президенти Ашишухендра Махадур келтирган рақамларга кўра, МДҲ давлатларидан Россияга миграция оқими йилига 35 миллион кишини ташкил қилади. Бу кўрсаткич бўйича Россия жаҳонда АҚШдан кейинги иккинчи ўринга кўтарилди. Шундай экан миграция билан боғлиқ муаммолар ҳам ошиб боради.\nФорум доирасида ташкил этилган тўртта давра суҳбатлари натижалари юзасидан Россия Давлат Думаси, Бош прокуратураси, Россия ҳукумати, Федерал миграция хизмати ва бошқа бир қатор давлат органларига расмий мурожаат тайёрланди.\nЖумладан, Форум иштирокчилари мавжуд федерал ижро этиш тузилмалари негизида Миграция масалалари бўйича вазирлик тузиш, муҳожирларнинг ягона электрон базасини яратиш, мигрантларни мажбурий тиббий суғурталаш, Россияда ноқонуний равишда меҳнат қилаётган муҳожирларни легаллаштириш чораларини ишлаб чиқиш ва мигрантлар масалалари билан шуғулланадиган жамоатчилик ташкилотлари фаолиятини жонлантиришга эътибор қаратиш каби таклифлар битилган резолюция ишлаб чиқилди .\nЭнди ҳал этилиши талаб битта масала қолди: ҳокимият томонидан бу мурожаатларнинг инобатга олиниши...\nЭслатма: Россияда турли муаммоларга дуч келган меҳнат муҳожирлари қуйидаги ташкилотларга телефон орқали мурожаат қилишлари мумкин:\nРоссия меҳнат мигрантлари касаба уюшмаси: +7(495) 625-28-84, +7-919-968-04-14;\nХалқаро миграция маркази:\n+7(495) 953-6481, +7-909-909-39-00


Неймар Бразилия миллий жамоаси сардорлик боғичидан маҳрум бўлди\n10:15 / 28.05.2019\nБразилия миллий жамоасида сардор ўзгарди.\nБразилия футбол конфедерацияси расмий сайтида маълум қилинишича, Неймар кейинги ой Қатар ва Ҳондурасга қарши кечадиган ўртоқлик ўйинлари ва Копа Америка мусобақаси доирасидаги учрашувларда жамоани сардор сифатида бошлаб тушмайди.\nБош мураббий Тите бу қарори ҳақида ҳужумчини 25 майда хабардор қилган. Эртасига ҳимоячи Дани Алвес «пентакампеонлар»нинг янги сардори этиб тайинланган.\nАлвес Америка Кубоги заявкасига киритилган таркибда энг кўп – 138та ўйин ўтказган футболчи саналади. У охирги марта ўтган йили март ойида Германия миллий жамоасига қарши ўртоқлик ўйинида сардорлик боғичи билан тўп сурган эди.\nЭслатиб ўтамиз, мазкур ҳолат – сўнгги вақтларда Неймар атрофида рўй бераётган ягона муаммоли вазият эмас. У ЕЧЛнинг 1/8 финалида «Манчестер Юнайтед»га қарши ўйиндаги мағлубиятдан кейин ҳакам хонасига бостириб кирмоқчи бўлгани ва инстаграмида уни ҳақоратлагани учун УЕФА томонидан еврокубоклардаги уч ўйиндан четлатилганди.\n27 ёшли футболчи жароҳати туфайли уч ойни майдондан ташқарида ўтказиб, жамоага қайтганида эса Франция кубоги финалида ютқазди ва тақдирлаш маросимига йўл олаётиб стадиондаги мухлислардан бирига мушт туширди. Оқибатда яна учта ўйинга дисквалификация қилинди.\nНеймар мавсум давомида «ПСЖ»нинг барча мусобақалардаги 28та ўйинида майдонга тушиб, 23та гол урди ва 13та голга ассистентлик қилди.\nКопа Америка 14 июндан 7 июлга қадар Бразилияда бўлиб ўтади. Унда мезбонлар Боливия, Венесуэла ва Перу билан бир гуруҳдан жой олган.


«Норма Маслаҳатчи» газетасининг 2021 йил 19 январь 2-сони - Gazeta.Norma.uz\n«Норма Маслаҳатчи», №2, 2021й. 19 январь\nВазирлар Маҳкамасининг 8.01.2021 йилдаги 6-сон қарори билан Президентнинг 2020 йил 21 октябрдаги «Экспорт фаолиятини молиявий қўллаб-қувватлашни янада кенгайтириш чора-тадбирлари тўғрисида»ги ПФ-6091-сон Фармонига мувофиқ Ўзбекистон Республикаси Ҳукуматининг айрим қарорларига ўзгартириш ва қўшимчалар киритилди.\n2020 йилнинг IV чораги учун\nВазирлар Маҳкамасининг 15.12.2020 йилдаги 783-сон қарори билан Судьялар ва уларнинг оила аъзолари пенсия таъминоти шартлари, меъёрлари ҳамда тартиби тўғрисидаги низомга (ВМнинг 9.01.2019 йилдаги 11-сон қарори билан тасдиқланган) ўзгартиришлар ва қўшимча киритилди.\nДекрет таътилида бўлиш даврлари ва иш стажига тааллуқли саволлар жуда кўп учрайди. «Norma» МЧЖ эксперти Зафаржон Хўжаев ушбу мавзуга оид тушунтиришлар берди.\nКвартира эгаси – пенсионер вафот этди. Квартирада яна икки киши прописка қилинган ва улар шу ерда яшайди, улардан бири асосий меросхўр ҳисобланади. У меросга бўлган ҳуқуқни олмай туриб квартирани ижарага бериши мумкинми?\n59 ёшга тўлган эркакнинг иш стажи 30 йилни ташкил этади. У ишлашни тўхтатиб, пенсияга чиқиши мумкинми?\n«Меҳрибонлик» уйларида яшайдиган болаларга қандай ижтимоий тўловлар (пенсиялар) тўланиши лозим?\nИстеъфодаги ҳарбий полковник вафот этди. Пенсия ЎзР Мудофаа вазирлиги томонидан тўланган. Унинг турмуш ўртоғи ўзининг пенсия таъминотидан воз кечиб кейинчалик унинг ўрнига марҳумнинг пенсиясини (ёки унинг бир қисмини) олиши мумкинми?\nНогиронлиги бўлган болани тарбиялаяпман. Аввал Қаршида яшаганмиз, у ерда болага нафақа олганман. Ҳозир Тошкентда (вақтинча) яшаяпмиз. Тошкентда болага нафақа олишим мумкинми ёки фақат доимий яшаш жойи бўйича тўланадими?\nПенсия жамғармаси пенсионернинг моддий аҳволи ёмонлашганлиги муносабати билан пенсиядан чегирмаларни тўхтатиб туриши мумкинми?\nАмаким бир муддат ИИВ тизимида ишлаган. Хизмат вазифасини бажариш чоғида у контузия бўлган. Ногиронлиги бор. Ҳозир у бошқа соҳада ишлайди. У уруш ногиронларига тенглаштириладиган ҳуқуққа эгами?\nКарантин бошлангандан буён ишлайдиган пенсионерларга пенсия ПЖ томонидан карточкага (илгари – иш жойи бўйича) тўланаётганлиги сабабли улар ишламайдиган пенсионерлар сингари ҳар ярим йилда ПЖга келиб ўз ҳуқуқларини тасдиқлашлари лозимми?\nРФ Савдо-саноат палатасининг Плеханов номидаги РИУ «Инсон капиталини ривожлантириш» базавий кафедраси доценти Людмила Иванова-Швец 2021 йилда россиялик пенсионерларни қандай текширувлар кутаётганлиги ҳақида сўзлаб берди. Унинг айтишича, аввал Ҳисоб палатаси пенсиялар ноқонуний тарзда ортиқча ва ноқонуний тарзда кам тўланаётганлиги юзасидан кўпгина ҳуқуқбузарликларни аниқлаган эди.\nКорхонангиз билан шартнома тузган контрагент шартномага муҳр босишни рад қиляпти, бу ҳолатни эса унда муҳр мавжуд эмаслиги билан изоҳлаяпти. Бошқа ҳамкор шартномага директорнинг факсимиле имзосини қўйяпти ва таажжубланганингизни кўриб уяли алоқа компаниялари билан шартнома тузилганда бунга эътироз билдирилмаганлигини ва ушбу шартномаларга ҳам доимо факсимиле қўйилишини айтяпти. Бундай ҳужжатлар ҳақиқий ҳисобланадими ҳамда муҳрсиз ва факсимиле билан қандай ишлаш ҳақида «Norma» компанияси экспертлари: адвокат Элеонора Мазурова ва юрист Альберт Сафин сўзлаб бердилар.\nИчки ишлар вазирининг буйруғи (АВ рўйхат рақами 2240-5, 6.01.2021 й.) билан Йўл ҳаракати қоидаларининг бузилишига доир маъмурий ишларни кўриб чиқиш тартиби тўғрисидаги йўриқномага ўзгартиришлар киритилди.\nРоссияда хизмат ва ҳарбий автомобиллар техник кўрикдан озод этилади. Бу ҳақда ТАСС танишиб чиққан ҳукумат ҳужжатида айтилган.\nВазирлар Маҳкамасининг «Автомобиль ташувларини назорат қилиш тартиби тўғрисида низомни тасдиқлаш ҳақида»ги қарори лойиҳаси муҳокамага қўйилди.


Аввалроқ Эрон инсон ҳуқуқлари бўйича кенгаш раҳбари Али Бағирий Қаний мамлакат ҳукумати Сулаймонийнинг ўлдирилишига алоқадор 48 кишининг шахсини аниқлашга муваффақ бўлганини маълум қилганди.\nЭрон АҚШ президенти Доналд Трампни Ислом инқилоби муҳофизлари корпусининг «Ал-Қудс» махсус бўлинмаси қўмондони, генерал Қосим Сулаймонийнинг ўлимида "биринчи рақамли" айбдор деб ҳисоблайди. Бу ҳақда Эрон суд ҳокимияти раҳбари Иброҳим Раисийга таяниб Fars агентлиги хабар берди.\n"Трамп – шаҳид Сулаймонийнинг ўлимига жавобгар бўлган биринчи рақамли жиноятчи", деди Раисий.\nУнинг сўзларига кўра, АҚШнинг юқори даражадаги арбоблари мазкур жиноят бўйича терговдан қочиб қутула олишмайди ва "шаҳид Сулаймонийнинг ўлими учун жавоб беришлари шарт". Раисийнинг қўшимча қилишича, Эрон бу ишни ўрганиш учун тегишли механизмларни ишга солди ва етарлича далилларга эга.\nДушанба куни Эрон инсон ҳуқуқлари бўйича кенгаш раҳбари Али Бағирий Қаний мамлакат ҳукумати Сулаймонийнинг ўлдирилишига алоқадор 48 кишининг шахсини аниқлашга муваффақ бўлгани ва уларни жавобгарликка тортиш бўйича чоралар кўрилгани ҳақида маълум қилганди.


24 февраль, 2021, 19:05\nБизда ўғил фарзанд дунёга келса, боксчи туғилди, дейишга одатланишган.\nҲамюртимиз Шохжаҳон Эргашев «Урюк и клюква» «YouTube» канали учун махсус интервью берди. Ушбу суҳбат давомида, боксчи фаолиятидаги қийинчиликлари ва олдига қўйган мақсадлари ҳақида фикр билдирди.\n6-синфдан кейин мактабда ўқимаганман…\n«Мен спортга жуда эрта кириб келганман. 6-синфдан сўнг, умуман мактабга бормай қўйдим. Ота-онамга ёрдам бериш мақсадида катта ҳаётга эртароқ кириб келишга тўғри келди. Москвага энди келган пайтимда, мендан рус тилида исмимни сўрашган. Мен эса, «нормальний» деб жавоб берган эдим. Бу ҳозир кулгили туюлади, бироқ ўша пайтда рус тилидаги бирорта сўзни билмас эдим.\nЎзбекистонинг кичик бир шаҳарчаси – Рапқонда туғилганман. У ерда катта супермаркетлар, светофорлар йўқ эди. У ернинг одамлари жуда содда ва самимий. Бизда ўғил фарзанд дунёга келса, боксчи туғилди, дейишга одатланишган.\n2002 йилда бокс билан шуғулланишни бошладим. У пайтлари бизнинг шаҳарчада спорт тўгараклари йўқ эди. Шу боис, отам билан мактаб спорт залида машғулот ўтказганмиз. Менга кўпчилик «сендан боксчи чиқмайди, яхшиси ота-онанга рўзғорда ёрдам бери», деган. Тўғриси, бу сўзларни эшитиш жуда аламли. Руҳан қийин вазиятга тушиб қолганимда, отам қўллаб-қувватлаб турганлар. 2010 йилда спортни ташлашга мажбур бўлдим. Катта опам турмушга чиққач, оиламизда молиявий муаммолар пайдо бўлди. Шу боис, ишлашга қарор қилдим.\nКун бўйи дадамга ёрдам берар, кеч бўлиши билан спорт залга ошиқар эдим. Бу ҳаётимдаги энг қийин дамлар.\nРоссияда ҳам осон эмас…\nБу ерга келгач, ҳеч нарса ўзгаргани йўқ. Россияда ҳам ҳаммаси осон эмас. Аввалига тунда қоровул бўлиб ишладим. Кундузи машғулотлар, кечаси иш. Спортчи кечаси уйқуга тўймаса, кундузи машғулотларда жуда қийналади. Буларни енгиб ўтиш учун инсон ўз кучига ишониши керак.\nҲозир жуда кам инсонлар тонгги соат 6 да уйғониб югуришга чиқади. Ҳаммага уйқу ширинроқ, бироқ сен қолганлар ухлаётган пайтга машғулотга йўл олишинг керак. Шунда улардан кўра натижанинг яхшироқ бўлади.\nБахтимга доимо атрофимда яхши инсонлар бўлди. Улар мени тўғри йўналтиришгани учун ҳам бугунги даражага кўтарилдим. Менга дадамдан бошқа ҳеч ким ишонмаган. Москвага келгач, иш ва машғулотларни бир темпда олиб боришга уриндим. Бу ерда мени Пўлатов Сайфулла Темурович ҳар томондан қўллаб-қувватлади. Бу инсондан миннатдорман. Улар менинг нафақат спортда, балки ҳаётда ҳам устозим. Улардан жуда кўп нарса ўрганганман. Мен доимо уларга ўхшашга интилганман. Сайфулло Темурович сингари кийинишни, сўзлашни ва ҳатто, улар севган таомларни истеъмол қилишни истаганман.\nБундан 3 йил илгари АҚШга кўчиб кетдим. Россияда 10 та жангда ғалаба қозонгач, америкаликлар менга шартнома таклиф қилишди. Мен рози бўлдим. АҚШдаги бокс бу бошқа олам. У ерда бокснинг даражаси анча баландроқ. Океан ортида 9 та жанг ўтказдим ва ҳаммасида ғалаба қозондим.\nҲаётда улкан мақсадга эришмоқчи бўлсангиз, албатта, ўзингизни кучли шахс сифатида тарбиялашингиз лозим. Ҳозирча, ҳеч қандай режаларим йўқ, аммо жаҳон чемпиони бўлмоқчиман. Улар бизга чемпионлик жангини таклиф этишган. Ўйлашимча, яна озгина вақт керак.\nТаслим бўлмаслик керак! Балки бугун омадинг келмас, балки эртага ҳам балки бир йил, ҳатто, 10 йил керак бўлса ҳам ҳеч қачон чекинмаслик лозим. Фақат олдинга қадам ташлаш лозим. Ана шунда, инсон ўзи истаган мақсадга эришади.»


Cана : 09-03-2017 / Жамият / кўрилди: 957\nSputnik Ўзбекистон мухбири маълумотига кўра, Тошкент шаҳри аэропортида Тошкент-Москва рейси йўловчиларидан бири хавфсизлик хизмати ходимларида шубҳа уйғотган. У Россияга почта олиб кетаётган Ўзбекистон давлат фельдъегер хизмати милиция капитани, 48 ёшли Дилшод Шомуқимов экани аниқланган.\n«Текширув чоғида Шомуқимовнинг курткаси ички чўнтагидан 35 минг доллар, бел қисмидан ҳам 35 минг доллар, галстуги орасидан 4,3 минг россия рубли ва 2,5 минг доллар, курткасининг пастки чўнтагидан 100 доллар топилди. Бундан ташқари, милиция капитани ёнидан Beeline ва Ucell компанияларининг 450та сим-картаси чиқди. Валюта ва сим-карталар божхона декларациясида кўрсатилмаган», — деган МХХ вакили.\nШомуқимовдан процессуал тартибда жами 72,6 минг доллар, 4,3 минг россия рубли ва 450 дона сим-карта мусодара қилинган. Ушбу ҳолат юзасидан МХХ органи томонидан Ўзбекистон Республикаси Жиноят кодексининг тегишли моддалари бўйича жиноят иши қўзғатилган.\nҚайд этиш керакки, бугунги кунда жиноят олами вакиллари тақиқланган юклар контрабандасида самолётлардан фойдаланиши одат тусига кирган. Аэропорт ва самолётларга террорчилик ҳужумлари хавфи ҳам ортиб бормоқда.\nЎзбекистон Миллий хавфсизлик хизмати маҳаллий ва хорижга қатновчи самолётлар хавфсизлигини таъминлаш учун тегишли чораларни олиб бормоқда.\nМХХ шунингдек, аэропортлар орқали товар-моддий бойликлар, хорижий валюта, қимматбаҳо металлар, заргарлик буюмлари ва дори-дармонларнинг ноқонуний олиб ўтилишига қарши муваффақиятли кураш олиб бормоқда, гиёҳвандлик ва психотроп моддалар ташувининг олдини олмоқда.


10:25 / 15.11.2013 | Abdulmajid | 1184\nАваламбор узр сўримиз устоз совол такрорланаётгани учун. Юқорида "Викф" совдоси ҳақида берилган саволлар тўлиқ берилмагани учун кўнглимиз тўлмади, шунинг учун қайта савол билан мурожат қилмоқдамиз.\nБизнинг шахсий доконимиз ёъқ, шунинг учун ҳаридорларга заказ қилган нарсалари олиб келиб бериб насияга совдо қиламан. Совдани шундай қиламан.\nҲаридор бирор нарсани айтади мен бориб ўша нарсани олаётганда ҳаридорга қўнғироқ қиламан ва " Сиз айтган нарса шунча екан сизга шунчага тушади" деб. (Мен олган нарсамни 4 дан 1ни қўяман. Масалан 1000000 бўлса 250000 устига қўяман сабаби одамлар ҳарҳил нарса олгани учун, бири қиммат бири арзон нарсалар олгани учун шундай қиламан. ) Кийин у киши рози бўлганларидан кийин, нарсани оламанда у кишига обориб ўша айтган 4 дан 1 қўйган улушимни олдиндан оламан ва қолганини 16 ҳафтага бўлиб ташимиз ва ҳар ҳафта ўша пулимни қолганини олиб бораман.\nБир танишим бу ишинг "Рибо" "Сен олдиндан нарҳ қўяпсан ўша қўйган фойдангни олдиндан олаяпсан ва магазининг ҳам ёъқ" деб кўнглимга шубха солиб қўйдилар. Шунинг учун сизга мурожат қилмоқдаман.\nШу ишим жоизми? Жоиз бўлмаса қай ҳолатда шу ишни қилсам бўлади? (Қимматли ваҳтизни олганим учун мазур тутинг Бегзод)\nБунда сиз ўзингиз сотиб олган нарсани устига чорак миқдорича қўйиб сотган бўласиз. Икки тараф рози бўлса, алдов бўлмаса, жоиз. Дўкони йўқ одам савдо қилмайди, бирор нарсани сотмайди деган гап йўқ. Бу ерда шериклик ҳам йўқ. Сиз насия савдо қилмоқдасиз ва нархнинг тўртдан бирини олдиндан олмоқдасиз.\nСабина исмини қўйса бўладими?\nТирноқ орасидаги кир\nТалабалар ижара тўлов пули\nнамоз шундай укиса буладми?\nИнтернет савдо ва унга нарх қўйиш


Марказий банк нарх барқарорлигини таъминлайди | NORMA.UZ\nМарказий банк нарх барқарорлигини таъминлайди\nМарказий банк Пул-кредит сиёсатини ривожлантириш ва ўрта муддатли истиқболда амалга ошириш концепциясини тақдим этди.\nКонцепцияда назарда тутилишича, нарх ошиши суръатини пасайтириш ва барқарорлаштириш давлат иқтисодий сиёсатининг муҳим устуворликларидан бири бўлиб қолади. Инфляциянинг барқарор паст даражаси иқтисодий ривожланиш омили бўлади, аҳоли ва юридик шахслар маблағларининг узоқ муддатли инвестицияларга йўналтирилиши учун зарур шароитларни яратиш воситасига айланади.\nМиллий валютанинг барқарорлиги айирбошлаш курсини эркин шакллантириш шароитида унинг ички харидоргирлигини қўллаб-қувватлаш орқали таъминланади. Бошқача айтганда, тўлов баланси билан боғлиқ ташқи зарбалар ёки қийинчиликлар юз берган шароитда айирбошлаш курсининг мос равишда ўзгариши экспорт қилувчилар ва импорт ўрнини босувчи маҳсулот ишлаб чиқарувчиларни рағбатлантиради.\nБир вақтнинг ўзида, Марказий банкнинг пул-кредит сиёсатини ишлаб чиқиш ва амалга оширишдаги устувор мақсади аниқ белгиланиши ва икки хил талқин қилинишига йўл қўймаслик учун амалдаги қонун ҳужжатларига тегишли ўзгартиришлар киритиш назарда тутилмоқда.\nТаъкидлаш жоизки, нарх барқарорлиги нолга тенг ёки салбий инфляцияни назарда тутмайди. Нарх барқарорлиги деганда истеъмол нархларининг ўзгармаслиги эмас, балки бироз ошиши тушунилади. Бир қарашда, нархларнинг доимий ўзгармай туриши энг яхши шартдек туюлади, бироқ инфляциянинг паст ва ижобий барқарор даражаси иқтисодиётнинг самарали юритилиши учун қулайроқ шароит ҳисобланади.


Камбағалликни аниқлаш мезони қандай? — Review.uz\nКамбағалликни аниқлаш мезони қандай?\nКамбағалликни камайтириш ва аҳоли даромадини оширишнинг энг самарали йўли бу фуқароларни боқиманда кайфиятдан чиқариш, уларнинг бандлигини таъминлаш, тадбиркорликка йўналтиришдан иборат бўлиши лозим.\nЎзбекистон Республикаси Президенти Ш.М.Мирзиеёв Олий Мажлисга қилган Мурожаатномасида мамлакатимизда 10-15 фоиз аҳоли камбағалликда яшаши ҳақида гапириб ўтди ҳамда аҳолини камбағалликдан чиқариш бўйича вазифалар белгилаб қўйилди.\nШу ўринда битта савол туғилади? Камбағаллик қандай ўлчанади ва унинг бирон бир мезонлари борми? Ким камбағал? Ишсиз аҳолими, уй-жойи йўқ ёки томорқаси бўла туриб, даромад ололмаётган фуқароми?\nХўш, аҳолининг турмуш даражаси қандай ўлчанади?\nАҳоли турмуш даражаси ва сифати иқтисодий ва ижтимоий сиёсатнинг, аҳоли даромадлари ва харажатларини тартибга солиш бўйича сиёсат натижаси кўрсаткичидир. Турмуш даражасини аниқлаш учун “Истеъмол савати”дан, яъни муайян истеъмол даражасини таъминловчи товарлар ва хизматлар мажмуидан фойдаланилади.\nИстеъмолнинг минимал ва рационал даражаси мавжуд. Истеъмолнинг минимал даражаси истеъмолчининг мавжуд бўлган нормал шароитларни таъминлаш чегарасидан ташқарига чиқаради, яъни у камбағаллар тоифасига айланади. Истеъмолнинг рационал даражаси бу индивид учун энг мақбул истеъмол миқдори ва таркибидир. Рационал истеъмол бюджетида харажатнинг асосий қисмини ноозиқ-овқат товарлар: маиший ва маданий мақсадлар учун мўлжалланган нарсалар, минимал истеъмол бюджет эса инсон танасининг нормал ишлаши учун зарур бўлган озиқ-овқат маҳсулотлари учун мўлжалланган. Истеъмолнинг минимал даражаси қашшоқлик чегарасини белгилайди. “Қашшоқлик чегарасидан” пастда яшовчи аҳоли улуши мамлакатда турмуш даражасини тавсифловчи энг муҳим кўрсаткичлардан бири ҳисобланади.\nЮқоридагилардан кўриниб турибдики, камбағаллик мезонини аниқлаш учун аввало истеъмол саватчасининг ҳуқуқий асосларини белгилаб олиш лозим бўлади.\n2020 йил 3 июнь кунги Президент раислигида ўтказилган видеоселектор йиғилишида Иқтисодий тараққиёт ва камбағалликни қисқартириш вазирлигига жорий йил 1 октябрига қадар тирикчилик учун зарур энг кам миқдор ва минимал истеъмол саватчасининг ҳуқуқий асосларини ишлаб чиқиш вазифаси қўйилди.\nХўш, истеъмол саватчаси қандай аниқланади?\nЖаҳон тажрибасида аҳоли яшаш минимумини ҳисоблашнинг қуйидаги усуллари мавжуд:\nСтатистик усул. Аҳоли 10-20% кам таъминланган қатламнинг ўртача даромади даражасидаги яшаш минимуми. Юксак ривожланган давлатларда қўлланилади.\nСоциологик усул. Зарур минимал даромадлар ҳақидаги аҳоли фикрига таяниб белгиланади. Одатда, давлатнинг яшаш минимумини ўрнатиш имкониятлари билан аҳоли фикри тўғри келмайди, бироқ бу усул аҳолининг истеъмолини тўғри белгилайди.\nРесурс усули. Яшаш минимумини иқтисодиётнинг имкониятларидан келиб чиқиб белгилаш. Бу усул ҳам юксак ривожланган давлатларда қўлланилади.\nНорматив усул. Давлат томонидан минимал истеъмол бюджети қонун ва ижтимоий нормативлар билан белгиланади.\nНисбий усулда ривожланган давлатнинг аҳолиси сони даромадига кўра тенг иккига бўлинади (ярми-кам даромадли ва қолган ярми кўп даромадли аҳоли). Аҳолини тенг иккига ажратувчи даромад медиана даромади ҳам дейилади. АҚШ, Буюк Британия, Германияда –медианадан 40% миқдорида, Финляндия, Италия, Греция, Испанияда – 50%, Портулагия ва Ирландияда 60% миқдорида яшаш минимуми белгиланган.\nЎзбекистонда камбағаллик ва уни қисқартириш йўллари\nЯшаш минимуми энг кичик миқдорининг таркиби турли давлатларда турлича қилиб белгиланган. Масалан, АҚШда “истеъмол саватчаси”га 300 номдаги, Германияда 475 номдаги, Англияда 350 номдаги, Россияда 156 номдаги товар ва хизматлар киритилган.\nИстеъмол саватчаси учта асосий таркибий қисмга: озиқ-овқат, ноозиқ-овқат ва хизматларга ажратиш мумкин. Истеъмол саватчасидаги озиқ-овқатлар миқдори улуши аҳолининг турмуш даражасини қай даражада эканлигини белгилайди. Ўзбекистон аҳолисининг аксарият қисмининг “истеъмол саватчаси”да озиқ-овқат маҳсулотларининг улуши зиёд. Худди шуни бартараф этиш ва истеъмол саватчасида ноозиқ-овқат маҳсулотлари ва хизматлари миқдорини ошириш мақсадида Президент томонидан ижро ҳокимияти олдига бир қатор вазифаларни белгилаб берилди. Бунда асосий эътибор, аҳолини тадбиркорликка ўргатиш, бор имкониятдан самарали фойдаланишга қаратилди.\nМаълумки, аҳолимизнинг кўп қисми қишлоқ жойларда истиқомат қилади ва уларда томорқа ерлари мавжуд. Маҳалла фуқаролар йиғинларидаги кам таъминланганлар рўйхатида турувчи аҳолининг аксариятининг томорқаси бўлиб, уларни тўғри йўналтириш, томорқасидан даромад олишни ўргатиш бугунги иқтисодиётимизнинг асосий мақсадидир.\nИстеъмол саватчасининг ҳуқуқий асосини яратиш орқали аҳоли камбағалликдан қутулиб қолмайди, балки уларнинг сонига аниқлик киритилади, холос. Худди шу мақсадда аҳоли даромадини оширишнинг энг самарали йўли бу фуқароларни боқиманда кайфиятдан чиқариш, уларнинг бандлигини таъминлаш, тадбиркорликка йўналтиришдан иборат бўлиши лозим.\nБундан ташқари, “истеъмол саватчаси”ни тасдиқлаш ва истеъмол бюджети чегараларини белгилаш муносабати билан мамлакат иқтисодиёти, ҳудудлари ва тармоқларида иш ҳақининг минимал чегараларини қайта кўриб чиқиш, иш ҳақи ва истеъмол бюджетининг минимал миқдори нисбатларини аниқлаштириш ва уларни босқичма-босқич тенглаштириш амалиётини жорий қилиш зарур бўлади.\nОлий Мажлис Қонунчлик палатаси депутати,\n29.07.2020 12:40 876


Билак кучини ақл ва юрак кучига айлантирайлик! - Уч илдиз\nБилак кучини ақл ва юрак кучига айлантирайлик!\nҲаётимизда учраётган баъзи сўнгги воқеалар менинг эътиборимни тортиб,\nмаълум фикрларни уйғотдики, сизлар билан ўртоқлашмоқчиман.\nБиринчиси, шу кунларда Тошкентнинг тунги клубларидан бирида билаги ва бели кучга тўлган йигитчаларнинг ўзаро муштлашуви бўлса, кейингиси шу ҳафта оммалашган фейк хабар — Диний идора номи билан қилинган сохта фатво, бугунги хабар эса спортчилардан бирининг пичоқлангани бўлди. Учаласининг тубида ҳам ёввойилик, маълум маънода мутаассиблик ётади.\nМени бир савол қийнайди, нима учун қадим Турон заминида тараққиёт, ривожланиш бошланса, меъёр қолиб кетади-да, жиловлар ечилиб ашаддий жаҳолатга берила бошлайди. Миллатимиз тарихида бундай ҳолатлар кўп ҳолларда фалокатга, мамлакатдаги вазиятни жар ёқасига олиб келиб қўйганини кузатганмиз. Бугун дунёда ривожланган, аҳолиси асосан мусулмон фуқаролар бўлган, иқтисодиёти мўъжизаларга эришаётган давлатлар бундан мустасно, албатта.\nЖисмоний куч билан масалани ҳал қилиш одамни тош асрига қайтаради. Билими ва илми йўқ инсон учун кимнидир уриб-ағдариш, жамоавий муштлашиш ёки уни жисмонан йўқ қилишга чорлаш энг осон йўл. Бу деградация, бу деморализация, курашнинг энг пасткаш, жирканч — примитив кўриниши.\nИнсон бу дунёга бир маротаба келар экан, Яратган Эгам унга чиройли яшаб, из қолдириши ва охирати учун замин яратишига имкон беради. Эскича айтганда, зурриёт қолдириб, иморат қуриб, бир кўчат экиш имониятидир. Билими, билагида кучи бор одам аслида кучини шунга сарфлаши керак. Ақлни фейсбукдаги тортишувларга, ғийбат қилиш, ёки кимнидир уриб, ўзича “жазосини” беришга эмас.\nШу яқин вақт орасида Ўзбекистоннинг сиёсий-ижтимоий сўзлашувида ва жуғрофий харитасида учта “М” пайдо бўлди. Бу янги қўшилган шаҳар ёки қишлоқ эмас, бу Президент Шавкат Мирзиёев бизнинг эътиборимизни қаратган учта “М”дир. Булар ободликнинг “О” ҳарфи қолмаган Манас, Оролқум ичидаги Мўйноқ, харобага айланган Мирзачўлдир. Аслида, бу ҳудудлар аввал ҳам бўлган, аммо биз ушбу ҳудудлардаги ҳолатга кўниккан, эътибор бермай қўйган эдик.\nҚадимда одамлар буюк қурилишларда иштирок этиб фахрланганлар. Бугун бизга қадимги Миср эҳромлари ёки қудрат белгиси бўлган Колизей каби тарихий обидаларни қуриш имконини берди. Тан олиб айтиш керакки, ўтган асрнинг ўрталаридаги БАМ қурилиши, Мирзачўл ўзлаштирилиши, Фарғона каналининг қазилиши, Халқлар дўстлиги саройининг қурилиши сингари қаҳрамонликларга интилиш охирги пайтда юртимизда сўнган эди.\nСохта тавозе билан эмас, чин кўнгилдан айтмоқдаман, бугунги ислоҳотлар бизга қаҳрамонлик кўрсатиш, матонат кўрсатиш, билагимиз ва белимиздаги кучдан фойдаланиб, тарихда қолиш имкониятини бермоқда. Халқимиз “Меҳнат инсонни улуғлайди” деб бежиз айтмайди.\nБугун XXI асрда қўшнимиз дунёнинг 50 та мамлакати орасида бўлганида, дунё ёшлари глобал муаммолар билан шуғулланиб, буюк кашфиётлар қилаётганида биз ҳам ўзимизнинг йўлимизни топишимиз керак. Бунга эса фақат меҳнат, меҳнат ва яна меҳнат олиб боради. Бизга ҳеч ким четдан келиб қилиб бермайди, бу аниқ! Қилиб бериши ҳам керак эмас, аслида!\n2016 йилнинг кузида Президент сайловолди кампаниясида бошланган ўзгаришлар, янгиланишлар бизда ижобий ва кўтаринки кайфият уйғотди. Аммо эмоциялардан амалий меҳнатга ўтиб, қўлимиздан келадиган меҳнат билан мамлакатимизни ривожлантиришга ҳисса қўшишимиз керак. Бу эйфория эмас, бу ҳиссиётларсиз куч ва қудратимизни кўрсатиб, мамлакатни ўзгартириш имкониятидир. Ахир қаерда илм, таълим-тарбия бўлса, жоҳилликка ўрин қолмайди. Билак кучини ақл ва юрак кучига айлантирайлик!\nКучини қаерга ишлатишни билмайдиганларга мурожаат этмоқчиманки, ана, Мўйноққа боринг, Манасга боринг, Мирзачўлга боринг. Юрт ободлигига ҳисса қўшинг!\nШерзодхон Қудратхўжаев, сиёсий фанлар номзоди.\nNext story Мирзо Улуғбек даҳоси ёшлар қалбида ҳавас ва умид уйғотмоқда\nPrevious story ЎзМУ профессори — Франциянинг “Palmes Academique” ордени соҳибаси


Гвардиола: "Футболчилар билан муносабатим олдингидан ҳам яхши" » Скачать музыку бесплатно новинки музыки 2016-2017\nГвардиола: "Футболчилар билан муносабатим олдингидан ҳам яхши"\nКомментариев: 0 Просмотров: 232 Дата: 29-01-2016, 23:30 Бир неча кун олдин Германиянинг “Бавария” клуби бош мураббийи Хосеп Гвардиоланинг футболчилар билан муносабати таранглашгани борасида айтиб ўтилганди. Бугун эса испаниялик мутахасис бу гаплар матбуотнинг навбатдаги ёлғони эканлигини айтмоқда. - Айни пайтда менинг футболчилар билан муносабатим олдингидан ҳам ажойиб. Менинг улар билан алоқам ёмонлашгани эса матбуотнинг навбатдаги миш-мишлари. Лекин булар мени безовта қилмайди. Чуник ҳар доим футболчилар билан муносабатлари фақат яхши бўлишини хоҳлаганман, - дейди Гвардиола. Эслатиб ўтамиз, Хосеп Гвардиола ёзда Мюнхенни тарк этади ва унинг ўрнига Карло Анчелотти келиши ҳал қилинган. - деб хабар бермоқда Stadion.uz нашри.


Ўзбекистон 1 ойда 240 млн. долларга тенг тўқимачилик маҳсулотларини экспорт қилди — Review.uz\nИлк бор корхоналар томонидан бир ойлик маҳсулот экспортида рекорд натижа қайд этилди.\n“Ўзтўқимачиликсаноат” уюшмаси ҳамда тармоқ корхоналари томонидан 2021 йил 1-чораги якунларига кўра, 648,1 млн. АҚШ долларига тенг тўқимачилик маҳсулотлари экспорти амалга оширилди ва республика экспортидаги улуши 29% ташкил этди. Илк бора корхоналар томонидан бир ойлик маҳсулот экспортида рекорд натижа қайд этилди ва 240 миллион доллардан ошди.\nБиринчи чоракда тўқимачилик экспортида ўтган йилга нисбатан 143,5 фоиз ўсиш темплари таъминланди. 2020 йил 1-чорак якунига кўра, 452 млн. долларлик маҳсулот етказиб берилган. Шундан, 2021 йил март ойида амалга оширилган экспорт ҳажми 243,5 млн.долларни ташкил қилиб, январь ойига нисбатан 123,6 фоиз ўсишга ҳамда февраль ойига нисбатан 117,6 фоизга оширилишига эришилди.\nРеспубликада ишлаб чиқарилган жами тўқимачилик ва тикув-трикотаж маҳсулотлари ҳажмининг 56,1 фоизи экспортга йўналтирилган бўлса қолган қисми ички бозорга йўналтирилди.\nАмалга оширилган экспорт маҳсулотлари таркибида қўйидагича тақсимланган:\nкалава ип 54,1% (350,7 млн.долл.),\nгазлама мато 4,7% (30,2 млн.долл.)\nтрикотаж мато 8,4% (54,4 млн.долл.)\nтикув-трикотаж маҳсулотлари 31,1% (201,4 млн.долл.)\nпайпоқ маҳсулотлари 1,7% (11,2 млн.долл.).\nМаҳсулотлар жами 55 та давлатларга экспорт қилинган бўлиб, Россия - 33,8% (214 млн.долл.), Хитой – 25,5% (165,6 млн.долл.), Қйирғизистон – 13,1% (84,7 млн.долл.), Туркия – 11,3 (73,6 млн.долл.) асосий ҳамкор давлатларни ташкил этди. Ушбу давлатларнинг улуши жами экспортда 83%га (537,9 млрд.долл.) тўғри келди.\nМаҳсулотлар экспорти шуғулланган субъектларнинг сони 1-чоракда 831 тани ташкил этиб, 108%га ёки 58 тага ошди (2020 йил 1 чорак - 773 та).\nЭкспорт қилиш жорий йилнинг бошидан, шу жумладан март ойининг ўтган даврига нисбатан ошган маҳсулотларни қуйидагилар ташкил этди:\nкалава ип – йил бошидан 149,2% (350,7 млн.долл.), март ойида 176,8% (131,4 млн.долл.).\nгазлама мато – йил бошидан 144,3% (30,2 млн.долл.), март ойида 152,7% (10,1 млн.долл.);\nтрикотаж мато – йил бошидан 178,3% (54,4 млн.долл.), март ойида 181% (17,5 млн.долл.);\nтикув-трикотаж маҳсулотлари – йил бошидан 127,7% (201,4 млн.долл.), март ойида 162% (80,8 млн.долл.);\nпайпоқ маҳсулотлари – йил бошидан 151,5% (11,2 млн.долл.), март ойида 161% (3,8 млн.долл.)\nO‘zbekiston to‘qimachilik sanoati\nEksportni qo‘llab-quvvatlash uchun 100 mln dollar ajratiladi


БИЗ ЁШЛАР АҚИДАПАРАСТ ОҚИМЛАРГА ҚАРШИМИЗ - Mehrob.uz\nМақолалар access_time22-май 2017, 17:16\nХалқимизда азалдан маҳаллаларда, гузарларда, корхоналар, қўйингки барча…\nМақолалар access_time21-июнь 2017, 17:47\n1. Қадр кечасида сокинлик ҳукм суради. Атроф мусаффо, ёруғ, худди сукунатга…\naccess_time16-май 2017, 17:10 visibility965\nДин кишиларни ҳамиша яхшиликка, эзгу ишларга чорлаган. Жумладан, ота боболаримизнинг муқаддас эътиқоди болган ислом дини ҳам юксак инсоний фазилатларнинг шаклланишига хизмат қилган. У туфайли халқимиз минг йиллар мобайнида бой маънавияти ва мероси, ўзлигини сақлаб келди. Шу нуқтаи назардан қараганда, одамларнинг эътиқоди ва диний ҳиссиётларидан фойдаланиб, экстремистлар ва террорчилар томонидан ислом байроғи остида содир этилаётган жиноятлар уларнинг асл қиёфасини намоён этмоқда дейиш мумкин. Айни пайтда, бундай жараёнлар кишиларни доимий огоҳ бўлишга, ҳақиқий диний қадрятларни уларнинг сохта ва ғаразли талқинларидан фарқлашга ёрдам берадиган билимларни эгаллашга ундайди.\nБугунги кунда диний экстремизм ва терроризмга қарши кураш жаҳон ҳамжамияти учун энг долзарб масалага айланди. Шу жумладан, бизнинг юртимизда ҳам бегуноҳ кишиларнинг қони тўкилиши, обод жойлар вайрон бўлиши, аҳоли ўртасида ваҳима, парокандалик келиб чиқишининг олдини олиш мақсадида бу каби ишларни амалга оширмоқчи бўлганларга қарши қатъий кураш олиб борилмоқда. Бу курашнинг моҳияти жумладан, биринчи Президентимиз Ислом Абдуғаневич Каримов томонидан асослаб берилган “Ғояга қарши фақат ғоя, фикрга қарши фақат фикр, жаҳолатга қарши фақат маърифат билан баҳсга киришиш, олишиш мумкин”, - деган ғояда ҳам ўз ифодасини топган.\nИслом дини келгач, жаҳолат ўрнини маърифат эгаллади. У аёл – қизлар шаънини кўкларга кўтарди, уч қиз тарбиялаб, уларни турмушга берган ота-она жаннатий бўлиши, жаннат оналар оёги остида эканини баралла айтди. Кишилар маърифатли бўла бошладилар.\nАфсуски, бугунги кунда ҳам жаҳолат турли кўринишларда ўзлигини намоён қилмоқда. Шулардан бири, диний билимсизликдир. Диний саводхонлиги пастроқ бўлган кишилар ўзларини ислом динининг жонкуярлари қилиб кўрсатувчи, аслида эса, ҳокимятни мақсад қилиб қўйган турли оқим вакилларининг қуруқ ваъдаларига алданиб қолмоқдалар, ҳатто, ўзларини қурбон қилишгача етиб бормоқдалар. Бундай мудҳиш оқибатларни келтириб чиқарувчи билимсизликнинг олдини олишга давлатимиз катта эътибор қаратаётганини таъкидлаш зарур.\nБиринчи Президентимиз Ислом Абдуғаневич Каримов: “Халқларимизнинг табиатига мутлақо ёт бўлган сиёсий, диний экстремизм, ақидапарастлик ва бошқа ёвуз оқимларнинг минтақамизга кириб келиши ва тарқалиши тинчлик ва осойишталикка, фарзандларимизнинг келажагига катта хавф туғдиришни одамлар онгига чуқур сингдириб бориш керак. Халқларимиз тафаккурида юксак ахлоқий маънавий қадирятларни қарор топтириш ва мустаҳкамлаш орқали уларни ёвуз кучларга қарши курашга сафарбар этиш зарур”, деганлар.\nБиз ёшлар бундай ақидапараст оқимларга доимо қарши туришимиз зарур, бунинг учун мукаммал билим олишимиз ва миллий қадириятларимизни ва миллий урф одатларимизни ва буюк аждодларимиз тарихини яхши билишлишимиз зарур.\nТошкент ислом институти 4 курс талабаси Салоҳиддинов Исоқали


КЛУБ ТАРИХИХўш,“Насаф” олий лигада қачон ва қай тариқа пайдо бўлишган? Барчага маълумки, одатда ҳар бир мамлакатнинг ҳар қандай жамоаси юқори лигада қатнашиш ҳуқуқини қўлга киритиш учун дастлаб ундан бир поғона пастдаги табақада ғолиб чиқиши лозим бўлган. Аммо бошқа жамоалардан фарқли равишда «Насаф» ўзига хос услубда олийда пайдо бўлган. Гап шундаки, 1994 йилда қашқадарё вилояти тарихида илк маротаба Муборакнинг «Машъал» жамоаси биринчи лигада ғолибликни қўлга киритиб, келгуси мавсумдан кучлилар сафида қатнаша бошлади. Аммо ёш, тажрибасиз, асосан маҳаллий йигитлардан ташкил топган жамоа икки йил бир амаллаб олий лигада ўз ўрнини сақлаб қолди. Ўша таркибда ҳозирда барча яхши танийдиган Асрор Алиқулов, Анвар Бердиев, Олег қаҳҳоров сингари чарм тўп усталари ҳаракат қилишган. 1997 вилоят раҳбариятининг саъй-ҳаракати билан «Машъал» олий лигадаги ўз ўрнини «Насаф»га бўшатиб берди. Бунгача биринчи лигада қарши шаҳри шарафини «Динамо-Насаф» (Аввалги номлари «Геолог», «Насаф») жамоаси ҳимоя қилиб келарди. «Машъал» эса биринчи табақада «Динамо-Насаф» ўрнини эгаллади.\n1998 йилги мавсумда ҳам «Насаф» янада юқорилашда давом этди. Гарчи «Андижон»дан қабул қилинган қақшатқич (0:6) мағлубиятдан кейин бош мураббий Виктор Борисов истеъфога чиққан бўлсада, унининг адаши Виктор Макаров билан жамоа финишга бешинчи бўлиб етиб келди. Аммо ўзининг учинчи мавсумини клуб ўз тарихидаги ҳозиргача энг ёмон натижа - 11-ўрин билан якунлади. Ўша 1999-йилги омадсизликдан кейин жамоада туб ўзгаришлар рўй берди. Таркиб 80 фоизга янгиланди. Жамоага қўқонлик мутахассис Баҳром Ҳакимов бош мураббий этиб тайинланди. Ушбу мураббий қўл остида «Насаф» бирин-кетин ўз тарихидаги энг юқори чўққиларни забт эта бошлади. ХХ асрнинг илк йилларидаёқ «Насаф» чемпионатимизда пешқадамлардан умуман ҳайиқмайдиган жамоа сифатида гавдаланди. қаршида ўтган беллашувларда амалдаги чемпион «Дўстлик» ва “Нефтчи”, “Навбаҳор”у «Пахтакор» ҳам мағлубият аламини татиб ортларига қайтишди.. Ўша йaили жамоа чемпионатда 85 очко тўплаб, 20 жамоа орасида мавсумни учинчи поғонада якунлади. Бу қаршиликларнинг олий лига тарихидаги дастлабки медаллари эди. Жамоа ҳужумчиси Зафар Холмуродов ҳам чемпионат тўпурарлари баҳсида жамоаси сингари «бронза» поғонани банд этди. Жамоа рақиблари дарвозасини 92 марта ишғол этган бўлса, шу голларнинг салкам учдан бир қисмига Холмуродов муаллифлик қилди. 2001 йилги мавсумда ҳам «Насаф» яна бронза медалини ўз музейига олиб кетди.\n2001-2002 йилги Осиё чемпионлари кубогида мамлакат шарафини ҳимоя қилиш «Насаф»нинг чекига тушди. «Дўстлик» ва «Нефтчи» жамоалари бу турнирда қатнашишдан бош тортгач, бу вазифа «Насаф»га юкланди. Ва қаршилик футболчилар ўшанда қитъада шов-шувли натижаларни қайд этишганди. Дастлаб Туркманистон ва Тожикистон чемпионлари маҳв этилгач, БАА да ташкил этилган гуруҳ босқичида мезбонлар, Эрон ҳамда Қувайт чемпионларига муносиб қаршилик кўрсатишди. «Насаф»чилар мамлакатимиз жамоалари орасида «Нефтчи»дан кейин қитъанинг энг нуфузли мусобақасида ярим финалга қадар етиб келишди. Албатта мамлакатнинг учинчи жамоасининг қитъа турнирида тўртинчи поғонани эгаллаши ҳам анча юқори натижа ҳисобланади. Ўзбекистон кубогида ҳам жамоа финалга қадар етиб келди ва “Пахтакор”га мағлуб бўлди (1:3).\n2003-2004 йилларда жамоа совриндорлар сафига киролмай қолиши натижасида Баҳром ҳакимовнинг «Насаф»даги беш йиллик фаолияти ниҳоясига етди. 2005 йилда украиналик Олег Морозов жамоани бошқарувига олгач, қаршиликлар биринчи даврани биринчи поғонада якунлашди. Аммо мавсум охирига келиб жамоа учинчи бор бронза медалларга сазовор бўлди. 2006 йили Баҳром Ҳакимов яна “Насаф”га қайтди ва жамоа билан тўртинчи марта бронзани қўлга киритди.\nОлий лигадаги 11-мавсумга келиб асосий таркибнинг ўзаги бир неча йиллардан бери сақланиб қолган бўлсада, барибир вақт ўз ҳукмини ўтказа бошлади. Натижада 2007 йили иккинчи даврани Фомичёв қўл остида ўтказган қаршиликлар кучли олтиликда якунлашди.. 2008 йилги мавсумда эса «Насаф» 9 – ўрин билан чекланди. Натижада йил сўнгги келиб клуб раҳбариятида жиддий ўзгаришлар амалга оширилди. «Насаф»ни олий лигадаги муваффақиятларига тамал тошини қўйган Баҳром Давлатов жамоа раҳбари ва менежери этиб тайинланди. Нафақат Қашқадарёда, балки мамлакатимиздаги етакчи саноат корхоналаридан бири ҳисобланган “Шўртангазкимё” мажмуаси клуб муассиси ва бош ҳомий қилиб белгиланди.\n2009 йилда Виктор Кумиков қўл остида “Насаф” футболчилари мавсумни кўтаринки руҳда ўтказиб, уч йиллик танаффусдан кейин бешинчи бор бронза медал эгасига айланишди. Мавсум-2010 да эса биринчи даврада жамоани Виктор Кумиков, иккинчи даврадан эса украиналик таниқли мутахассис Анатолий Васильевич Демяненко бошқара бошлади. Натижа эса яна – 3-ўрин. Шунингдек, кейинги икки йил ичида клубқошида футбол академияси иш бошлади ва ўзининг илк куртакларини берди. Унга украинадан Сергей Петрович Кучеренко таклиф этилди. Жамоа қошидаги футбол мактаб тарбияланувчилари (1994 - 1995 йилда туғилган) ўз тенгқурлари орасида 2010 йили мамлакат чемпионлигига айланди.


08:12 20 Сентябр 2019\n15:56 22.05.2019 (Янгиланган 18:18 24.05.2019) Ҳавола олиш\nТошкентда "Виноградов таълимоти" XV илмий-амалий конференция бўлиб ўтди. Тадбирда Ўзбекистон ва РФ нинг етакчи рус-филологияси соҳаси мутахассислари тўпландилар. ЎзДЖТУ ректори Ганишер Рахимов республика учун стратегик бўлган йўналишда ҳамкорликни ривожлантириш йўналишлари режаси билан ўртоқлашди\nТОШКЕНТ, 22 май - Sputnik. Ўзбекистон давлат жаҳон тиллари университетида рус тилини оммалаштириш ва кенг тарғиб қилиш бўйича жиддий ишлар амалга оширилмоқда, деди Тошкентда ўтказилган "Виноградов таълимоти" халқаро конференцияси давомида Жаҳон тиллари университет ректори, профессор, фалсафа фанлари доктори Ғанишер Раҳимов.\nРекторнинг сўзларига кўра, рус тили мавқеини оширишга қаратилган тадбирлар Жаҳон тиллари давлат университетида ташкил этилган Рус тили марказида университет миқёсида ҳамда бошқа ўхшаш олийгоҳлар вакиллари иштирокида олиб борилмоқда.\n"Хусусан, Тошкент мактабларидаги ўқитувчиларнинг малакасини ошириш мақсадида сайёр курслар ўтказилмоқда", - деди Раҳимов.\nУ шунингдек, замон талаби бугун кучайганини, эндиликда таълим даргоҳларидан ҳамкорликнинг янги-янги шакллари, янгича ёндашувлар талаб этилаётганини қўшимча қилди.\n"Биз ҳамкорликка, ўқитувчилар малакасини оширишда ёрдам беришга тайёрмиз. Бу учун Россиядаги шерик олий таълим даргоҳларидан вакилларни жалб қиламиз", - деди ректор.\nРаҳимов ўз чиқишида, Ўзбекистон томонида Россия билан талабалар ва магистрлар алмашуви, педагоглар малакасини ошириш, шунингдек, турли янги дастур ва ўқув-методик қўлланмаларни ишлаб чиқишга қизиқиш билдиришини қайд этиб ўтди.


Жиззахлик олим Ўзбекистонда сунъий ёмғир ёғдириш технологияси ишлаб чиққанидан хабардормисиз? » Новости Узбекистана сегодня: nuz.uz\nНовости Узбекистана → Фан ва технология → Жиззахлик олим Ўзбекистонда сунъий ёмғир ёғдириш технологияси ишлаб чиққанидан хабардормисиз?\n09-01-2020 21:17 0 658 Рейтинг1 Чоп этиш\nЎзбек олими буғланган сувларни генерациялаб, қайтадан ёмғир ёғдириш технологиясини ишлаб чиқди. Ишлаб чиқилган тизим булутларни генерация қилиш ва кимёвий моддаларсиз сунъий ёмғир ёғдириш имконини беради деб хабар беради Sangzor.uz нашри.\nЎзбекистон Республикаси Фанлар Академиясининг Физика ва Техника илмий текшириш институти муҳандиси Олимжон Юсупов томонидан об-ҳаво ва иқлимга сунъий таъсир кўрсатиш тизим технологияси ишлаб чиқилди. Мазкур тизим ўз ичига бир нечта технологияларни қамраб олган ҳолда, Ўзбекистон шароити иқлимини мўътадиллаштириш, ҳавони зарарли моддалардан тозалаш, намгарчиликни ошириш, сунъий булутларни ташкил этиш, керакли жойларда ёмғирлатиш, лозим бўлганда ҳосил қилинган булутларни қўшни ҳудудга кўчириш, туманларни тарқатиш ҳамда мавжуд туманларни ер сатҳига сингдириш каби вазифаларни амалга оширади.\nХабарингиз бор, дунё миқёсида об-ҳавога сунъий таъсир кўрсатиш ҳамда сув заҳираларини бойитиш бўйича кўплаб мамлакатларда шунга ўхшаш технологиялар қўлланилади. Бу каби технологиялар асосида 1961 йилдан бери дунёнинг кўплаб мамлакатлари илмий текшириш институтларини илмий изланишлар олиб борилиб, кўплаб тажрибалар ўтказилган. 1991 йилдан бошлаб бу каби технологияларни кенг қўлланилиши сир сақланмайди.\nЖумладан об-ҳавога сунъий таъсир кўрсатиш бўйича энг йирик ва кўзга кўринган чет эл лойиҳаларини кўрсатиб ўтамиз:\n1996 йил Мексика об-ҳавони зарарли моддалар ва чанглардан тозалаш, сув танқислигини олдини олиш, деҳқончилик ва чорвачиликни ривожлантириш;\n2005 йил Куба, қурғоқчиликни олдини олиш ҳамда сунъий сув хавзаларини ташкил этиш;\n2009 йил Миср, қуриб қолган иқлимни тозалаш;\n2011 йил Исроил, ёмғирларни кўпайтириш, ҳудудларни кўкаламзорлаштириш;\n2013 йил Исроил, Хайфадаги Кинерета кўлини қайта тиклаш;\n2007 йил Австралиядаги Paravaize Dam кўлини қайта тиклаш;\n2007 йил Австралиянинг Квинсленд штатида қурғоқчиликни олдини олиш;\n2010 йил Австралия қитъаси қурғоқчиликни олдини олиш;\n2015 йил Уммон, ёғингарчиликни ошириш, сув ҳавзаларини ичимлик суви билан таъминлаш;\n2015 йил Хитой, сув ҳавзаларини ёмғирлар билан тўлдириш;\n2016 йил Хитой, Синтай шаҳри иқлимини тозалаш;\n2016 йил Хитой, Тибетдаги сув бойликларини бошқариш;\n2016 йил Абу-Даби сув танқислигини олдини олиш;\n2019 йил Ҳиндистоннинг Деҳли ва Мумбай шаҳарлари иқлимини тозалаш;\n2019 йил Эронда сув танқислигини олдини олиш каби ишлар олиб борилмоқда.\nЎзимизнинг Миллий технология ҳақида ушбу йўналишда изланиш олиб бораётган жиззахлик ёш мутахассис Олимжон Юсупов батафсил маълумот берди.\nТехнология 100 км гача бўлган ҳудуд радиусида, об-ҳавони зарарли моддалардан тозалаб, 2 км. ва ундан юқори баландликда сунъий булутларни ҳосил қилиб, ёмғир ёғдиради.\nЕчилиши лозим бўлган муаммолар.\nТехнология радиуси 100 км гача бўлан экология муҳити балансини тиклантирган ҳолда, об-ҳаво иқлимини мўътадиллаштириш, чанг ва зарарли моддалардан тозалаш;\nСув ресурслари муаммоларини ҳал этиш мақсадида, 2 – 7 км гача бўлган баландликда сунъий булутларни ҳосил қилиб, ёмғир ёғдирган ҳолда, сув ҳавзаларини ташкил этиш, экинзорларни сув билан суғориш, дарёлар сув сатҳини кўтариш, Республика сув заҳираларини бойитиш; қишлоқ хўжалиги унумдорлигини ошириш мақсадида, экинзорларга табиий тоза ва минералларга тўйинтирилган сув билан таъминлаш ҳамда ирригация оқова сувларини кўпайтириш;\nХўл мева-сабзавотлар тан нарҳини тушириш, ҳажмини ва маҳсулот сифатини ошириш;\nТабиий офатларни олдини олиш, яъни об-ҳавонинг кескин совиб кетиши ёки кескин исиб кетиши, тузли бўронларни олдини олиш;\nОрол денгизи ҳудуди экологиясини мўътадиллаштириб, соғлиқ учун зарар бўлган моддалардан тозалаш, ҳароратни меъёрга келтириш;\nОрол денгизи ҳудуди иқтисодиёти учун зарур бўлган, сунъий сув ҳавзаларини ташкил этиш, балиқчилик, чорва, фермер хўжаликлари, туризм, транспорт соҳаларини ривожлантириш;\nЎзлаштирилмаган чўл ҳудудларини ўзлаштириш ва кўкаламзорлаштириш;\nЕр ости сувларидан фойдаланиш учун сарф этилаётган электр энергияни тежаш;\nИшсизликни олдини олиш, янги иш ўринларини яратиш;\nТизимни яратишдан мақсад ва вазифалар:\nЛойиҳада қайд этилган технология атмосферадаги ҳавони тозалаш, намлантириш, электродлар ҳажми фарқи ёрдамида, электр энергия муносабати билан генерация қилинадиган конвектив электронларни керакли баландликка қисқа вақт мобайнида етказиш, атрофида сув зарраларини тўплаш, булутларни ҳосил қилиш, сўнгра ҳосил бўлган булутларни, тўйинтириб, ёгингарчиликни ҳосил қилишдан иборат. Мазкур технология 9 та ускунадан иборат бўлиб, 50 метр радиусдаги ҳудудни эгаллайди. Барча ҳодисалар босқичма- босқич ишлатилади. Технология 5 – 30 кВт гача электр энергиясини сарф қилади. 4 соат мобайнида сарф этилган энергия ҳисоби 24 соат ичида 100 километрлик диаметрда бўлган ҳудудда 50 мм ёғингарчиликни ҳосил қилади.\nКўзланган мақсадга эришишда табиат, экология ва бошқа омилларга зарар етказмасдан ишлаш учун 9 хил ускунанинг вазифалари, аввалам бор белгиланган ҳудуд эко тизими мувозанатини ўз холига келтириш, об ҳавони зарарли модда ва чанглардан тозалаш, ҳудудни намлантириш, ҳаво ҳарорати ҳамда босимни мўътадиллаштириш, асосий ускуна атрофида циклон айланмасини хосил этиш, булутлар генерациясини юқорига интилтириш, уларни тўйинтириш, ёмғирлантириш, белгиланган вақтдан сўнг, ёғимгарчиликни тўхтатиш – булутларни тарқатиш, ёки қўшни ҳудудга булутларни кўчириб, бошқа ҳудудларда ёгингарчиликни ташкил этиш, ёки ёгингарчиликларни тўхтатишдан иборат.\nТехнология ўз ичига қамраб олган барча ускуналар Ўзбекистон Республикаси ҳудудида ишлаб чиқарилади. Илк тажриба намуналари учун ЎзГидрометнинг зонд кўрсаткичлари, ҳамда мавжуд ўлчагичлардан фойдаланилади.\nТехнологияни қўллашдан мақсад, белгиланган вақтда, яъни йилнинг 4 фаслида, керакли ҳудудда сунъий макро иқлим яратишдан иборатдир. Технология ўз ичига бир неча ускуналарни қамраб олгани сабабли, бир вақтни ўзида бир неча муаммоларни мужассамлаштирилган ҳолда ечимини ташкил этади. Яъни, 50 ва ундан ортиқ радиусдаги майдонда ҳаво ҳароратини ижобий ўзгартириш, ҳудуд об ҳавосини тозалаш, ёмғирлатиш, сув танқислигини бартараф этиш ва бошқа масалалар ечимини ўз ичига қамраб олади.\nТехнологиянинг муқобил кўриниши ҳозирги кунда Мексика, Аргентина, Куба, Бразилия, Уммон, БАА, Исроил, Австралия ҳамда Россияда кенг қўлланиб келинмоқда. Мазкур технология, чет элдаги аналоглардан фарқли ўлароқ, кўп тармоқлиги, имкониятлари кенглиги, баланд сифати ҳамда бир вақтни ўзида бир неча вазифаларни бажариши билан афзалликларга эга. Шу билан бирга, технология Ўзбекистонда яратилади, хорижий хом ашёларига қарам бўлмайди.\nҲозирги кунда, Ўзбекистон Республикаси Оролбўйи ҳудудидаги мавжуд муаммоларни бартараф этиш учун йўналтирилган лойиҳаларнинг барчаси сув билан боғлиқлигини инобатга олган ҳолда, мазкур лойиҳа муаммолардан келиб чиқаётган асоратларни бартараф этишга эмас, балки муаммо негизининг ечимига қаратилганганлиги билан аҳамиятлидир.\nМазкур технологиянинг ишлаши, фойда келтириши, ҳозирги кун долзарб технология сифатида тан олиниши, табиатни муҳофаза қилиш давлат қўмитаси, Ўзгидрометеорология илмий текшириш институти, Инновацияларни ривожлантириш вазирлиги, Сейсмология илмий текшириш институти ҳамда барча тегишли бўлган профессор ва академиклар илмий анжуманини ташкил этган Ўзбекистон Фанлар Академиясининг баёнотларида қайд этилган.\nЛойиҳани амалга ошириш тартиби, Ўзбекистон Республикаси Фанлар Академияси илмий текшириш институтлари мутахассисларидан иборат ишчи гуруҳ тегишли ҳудудни ўрганади. Технология имкониятларини чуқур анализ қилиш мақсадида, ишлаш жараёнида иштирок этади. Лойиҳа учун жой танланганидан сўнг, минтақа ҳарорати, босими, ҳаво ҳарорати, шамол, унинг тезлиги, сув сатҳи баландлиги ўрганиб чиқилиб, технология дастурига тегишли кўрсатгичлар киритилади. Шундан сўнг, тенология ускуналари қайси градус, булутлар ҳосил бўлиши баландлиги, булутлардаги сув ҳажми, ёғингарчилик вақти, ёғимгарчиликни тўхтатиш, булутларни тарқатиш ёки чегара ҳудудларига кўчириш каби масалалар таҳлил қилиниб, қай усулда иқлимга таъсир кўрсатиш лозимлиги мужассамлаштирилади.\nТехнология ускуналаридан ташқари, ҳудуд атрофи назорат камералари, ҳудуднинг хавфсизлиги тамойиллари ҳам кўзда тутилган. Шунингдек, Фавқулодда вазиятлар вазирлиги билан ҳамкорлик масалалари кўриб чиқилган.\nШу билан бирга: тизим Орол денгизини қуришини олдини олиш, денгиз ҳудудларида ёғингарчиликларни ошириб, Орол денгизини ўз ўзанига қайтариш учун мўлжалланган. Мутахассисларни ҳисоби бўйича, Орол денгизи атрофига ўрнатиладиган 4 та тизим, Орол денгизини 7 йил ичида олдинги ҳолатига қайтариш имконини беради.


Хитой Корейс давлатларини яраштириш тарафдори\n13 апрел 2021, Тошкент вақти: 09:50\n- Хитой ҳукумати Жанубий ва Шимолий Корея ўртасида юзага чиққан кескинликни имкон қадар тез фурсатда юмшатиш лозим, деб ҳисоблайди, дея баёнот берди Хитой бош вазири Вен Жиабао.\nХитой бош вазирининг ушбу баёноти Корейс ярим оролидаги вазиятга бағишлаб Жанубий Кореянинг Чжечжу оролида бўлиб ўтган музокаралар якунида янгради. Ушбу музокараларда, шунингдек, Япония бош вазири Юкио Хатояма ва Жанубий Корея президенти Ли Мён Бак иштирок этдилар.\n26 март куни Жанубий Кореяга қарашли ҳарбий кеманинг Сариқ денгизда чўкиб кетиши ортидан расмий Сеул ва Пхенян ўртасидаги муносабатлар кескинлашди.\nҲарбий кема чўкиши оқибатида 46 нафар аскар нобуд бўлди. Жанубий Корея ўз ҳарбийлари ўлимида қўшниси Шимолий Кореяни айблаб келмоқда. Пхенян эса бу айбловларни инкор қилиб, Сеул билан барча алоқаларни тўхтатди.


Ўзбекистон Ёзувчилар уюшмаси » Жазони ижро этиш муассасасида «Энг яхши китобхон» танлови\nАсосий Адабий ҳаёт Жазони ижро этиш муассасасида «Энг яхши китобхон» танлови\nЖазони ижро этиш муассасасида «Энг яхши китобхон» танлови\nНавоий вилоятида Ўзбекистон Республикаси давлат мустақиллигининг 27 йиллигига бағишлаб “Азиз ва ягонамсан, жонажон Ўзбекистоним!” шиори остида қатор маънавий-маърифий тадбирлар ташкил этилмоқда.\nНурота туманидаги Чуя қишлоғида ўтказилган ана шундай тадбирда Ўзбекистон Ёзувчилар уюшмаси Навоий вилоят бўлими раҳбари Б.Садриддинов, «Нурнома” газетаси муҳаррири, адиб Л.Бозоров ҳамда бир гуруҳ ижодкорлар иштирок этди.\nТадбирда мустақиллигимиз моҳияти ҳақида сўз юритилди, озод ва обод Ватанимиз мадҳ этилган мушоира куй ва қўшиқларга уланди.\nБу каби тадбирлар Конимех аҳоли дам олиш маркази ҳамда Навоий шаҳридаги 46-жазони ижро этиш муассасасида ҳам ташкил этилди. Жазони ижро этиш муассасасида ўтказилган «Энг яхши китобхон» танлови қизғин баҳс-мунозараларга бой бўлди. Танлов ғолиблари эсдалик совғалари билан тақдирланди.\nЎзбекистон Ёзувчилар уюшмаси Навоий вилоят бўлими


Муниса Ризаева гонорар олмаган концерти бекор қилингани кўплаб норозиликларга сабаб бўлди\nХонанда Муниса Ризаева ва озарбайжонлик қўшиқчи Uzэйир Меҳдизода шу йилнинг 8 март санасида Москвада ҳамкорликдаги концерт бериши керак эди. Лекин кейинчалик концерт бекор қилинган. Ушбу ҳолатдан сўнг тармоқ фойдаланувчилари хонандани кескин танқид қилди.\n"Дарё" нашри вазиятга ойдинлик киритиш мақсадида хонанданинг вакили билан суҳбатлашди. Вакилнинг маълум қилишича зарур техник воситалардан бири топилмаганлиги учун концерт бекор қилинган. У шу йилнинг апрел ойида ўтказилиши режалаштирилмоқда экан.\nВакилнинг қўшимча қилишича, улар ҳеч нарсага аралашмаган, бу ҳамкорликдаги концерт ва унда Муниса 1 соату 15 дақиқа куйлаши керак бўлган. Шунинг учун барча айбни хонандага юклаш ноўрин. Шунингдек, Муниса ушбу концертдан ҳеч қандай гонорар олмаган. Москвадаги концерт ташкилотчилари Ўзбекистон Маданият вазирлиги вакиллари билан учрашиб, қонуний шартномалар имзоланган, хизмат ҳақи эса концерт бошланишидан бир неча соат аввал тақдим этилишига келишиб олинган бўлган.\nХонанда вакилининг таъкидлашича, ҳозирда чипта олганларга пуллари қайтарилмоқда. Пулни олмаганларга эса апрелдаги концертга чипта берилиши айтилмоқда.\nПорталга мурожаат: Бу сафар Муниса Ризаева юзасидан... (+фото)\nМуниса Ризаева: «Райҳон ўзидан-ўзи сиздан ҳафа бўлиб қолади ва яна бирдан сиз билан яхши бўлиб қолади»\nМуниса Ризаева жавоб берди: Мен 4 та қўшиқ учун тўланадиган 700 долларнинг ҳаммасини ўзим учун олмайман\nОзодбек Назарбеков Юлдуз Усмонова сабабли саҳнадан кетдими? (+видео)\nМуниса Ризаева: Ҳозир ҳам совчиларнинг кети узилмаяпти. 30 га кирдим...\n“Миллион” гуруҳи расмий равишда огоҳлантирилди\nO`ZBEK 16 март 2020 15:31\nБундай "машхур" кушикчиларни факат Узбекистонда эшитишади фанаграммада. Россияда кани фонаграмма куйсин хеч ким кирмайди. Чунки улар узларини кадр кимматини билишади. Хали хам Узбекистондаги шоир ва бастакорларга катта рахмат шундай чиройли шерлардан шундай чиройли кушикларни басталаб, отасининг пулига фанаграмма билан кушикларни каердаги компютер оркали куйлашларини эшитишиб юришибди. Шундай кушикчиларга хам катта рахмат.\nКушикларингизни билмадиму комматингизга гап йук. Яна бир савол нега лабларинигиз бир галати, ёки огзингиз катталиги учун шундай лабингизни чучайтиришга харакат киласизми. "ЖОККЕР" киносидаги бош кахрамоннинг огзига ухшайди.\nКопейка 19 март 2020 15:12\nСен хеч кимсан, фахм -фаросати йук шаддод аёлсан. Миллатни иллатга тулдираяпсан. Ёш кизларимизнинг онгини захарлаяпсан, улар сенга ухшашга харакат килишаяпти. Сенга ухшаганларни эркаклар ёмон куради. Натижада канча кизлар эрсиз колади. Лаб калинлиги хунуклик аломати, гунча лаб деган гап бор, ана бу гузаллик тимсоли. Афсуски сен буни тушунмайсан. Сенда овоз бор, фаросат йук\nЎзбекистонда фуқаро коронавирус белгилари пайдо бўлганига қарамай, 2 апрелгача шифокорларга мурожаат қилмаган\nБу ҳақда Давлат бош санитария инспектори Нурмат Отабеков маълум қилди. Унинг айтишича, фуқаро аҳволи ёонлашган...\n«Ота-онамнинг юзини ерга қаратдим» – Instagram’даги «зўравон»лар ушланди ва қилган ишидан пушаймон бўлди\nАввалроқ тармоқларда Instagram’даги жонли эфир вақтида уларни кузатаёганларга нисбатан ҳақоратли сўзлар айтиб, таҳдид...\n/ Муҳокамалар +19


ЎзА - "Чинобод"даги завқли оқшом\n"Чинобод"даги завқли оқшом\nЎзбекистон Республикаси Маданият вазирлиги томонидан ҳамкор ташкилотлар билан биргаликда Ватанимиз мустақиллигининг 28 йиллигига бағишлаб "Жонажон Ўзбекистоним, мангу бўл омон!" мавзусида туркум маданий-маърифий тадбирлар ўтказилмоқда.\nПойтахтимиздаги "Чинобод" сиҳатгоҳида ана шундай ижодий тадбир Маданият ва санъат кўргазмаси, Ўзбекистон Бадиий академияси Камолиддин Беҳзод номидаги Шарқ миниатюра санъати музейи ҳамкорлигида ташкил этилди.\nТадбир аввалида дастлаб миниатюра, кулолчилик, хаттотлик, сомон санъати йўналишида маҳорат дарслари ташкил этилиб, шу ернинг ўзида амалий санъатга оид кўргазма ҳам ўтказилди. Маълумки, миниатюра санъати қадимги нодир қўлёзмаларни зийнатлаш билан бирга, мазкур асарлардаги илғор ва эзгу ғояларни, олижанобликка интилиш, гўзаллик тўғрисидаги тасаввурни ифодалашга ҳам хизмат қилади. Хаттотлик энг нафис санъатлардан бири саналиб, китоб кўчириш, меъморий иншоотлар, бадиий буюмлар китобатини яратиш имконини бериши билан аҳамиятлидир. Айни пайтда кулолчилик, сомондан бетакрор тасвирий асарлар яратиш ҳам улкан дид, билим, сабр ва маҳорат талаб этади.\n– Ватанимиз мустақиллигининг 28 йиллигига бағишланган тадбирлар маҳаллалар, сиҳатгоҳларда фаол ўтказилмоқда, – деди Маданият вазирлиги Маданият ва санъат кўргазмаси бўлим бошлиғи Жасур Жабборов. – Мазкур ижодий лойиҳани ўтказиш учун сиҳатгоҳ бежиз танланмади. Бу ерда асосан соғломлаштириш муолажаларига кўпроқ эътибор қаратилади. Мусиқа, нафис санъат эса негадир эътибордан сал четроқда бўлади. Бетакрор санъатимиздан одамларни баҳраманд этиш улар учун икки карра фойдалидир.\n– Бундай маданий тадбирлар соғломлаштиришга доир муолажалар учун айни муддао бўлмоқда, – деди бухоролик онахон Муяссар Бобоқулова. –Чинакам санъат инсон саломатлиги учун, айниқса, унинг руҳий ҳолати учун катта ва ижобий таъсир қувватига эга эканига яна бир бор ишонч ҳосил қилдим.\nМаданий-маърифий тадбирда Ўзбекистон давлат филармониясининг бадиий жамоалари ва ижрочи ёшлар иштирокида концерт дастури ҳам намойиш этилди.


“Ал-Ишорат” асари муаллифи Ибн Сино – oliymahad.uz\nЎрта Осиёнинг буюк қомусий олимларидан бири Абу Али ал- Ҳусайн Абдуллоҳ ибн ал-Хасан ибн Али 980 йил август ойида ҳозирги Бухоро вилоятининг Пешку тумани яқинидаги Афшона қишлоғида туғилган. Унинг отаси Абдуллоҳ Балх шаҳридан бўлиб, Сомонийлар амири Нуҳ ибн Мансур (967 -997) даврида Бухорога кўчиб келган ва Хурмайсан қишлоғига молия амалдори этиб тайинланган.\nШундан сўнг у бу ерда доимий яшаб Афшона қишлоғида Ситора исмли қизга уйланиб, икки ўғил фарзанд кўради. Ўғилларининг каттаси Ҳусайн (ибн Сино), кенжаси Маҳмуд эди. Ҳусайн 5 ёшга киргач, оиласи билан Бухорога кўчиб келадилар ва у шу ерда ўқий бошлайди. 10 ёшга етганда ибн Сино Қуръон ва адаб дарсларини тўла ўзлаштириб олади. Айни вақтда у ҳисоб ва алжабр билан ҳам шуғулланади, араб тили ва адабиётни мукаммал эгаллайди. Ибн Синонинг илм соҳасидаги дастлабки устози Абу Абдуллоҳ Нотимий бўлган. У Нотимий қўлида мантиқ, хандаса ва фалакиётни ўрганади ва баъзи фалсафий масалаларда устозидан ҳам ўзиб кетади. Устози унинг илмига юқори баҳо бериб, янада чуқурроқ илм олишни тайинлайди.\nИбн Сино барча зарурий билимларни Бухорода олади. У илмий ижодни 18 ёшдан бошлайди. Нух ибн Мансурга атаб нафсоний қувватлар ҳақида рисола- “Уржуза” тиббий шеърий асари, ўз дўсти ал-Арузийнинг илтимосига биноан кўп фанларни ўз ичига олган “Ал ҳикмат ал- Арузий” – “Арузий ҳикмати” асарини яратади. Бошқа бир дўсти ал-Барқийнинг илтимосига кўра 20 жилдли “Якун ва натижа” қомусий асари ҳамда 2 жилдли “Саҳоват ва жиноят китоби”ни ёзди.\nҚорахонийлар 999 йили Бухорони забт этиб, сомонийлар давлатини ағдаргандан кейин Ибн Сино ҳаётида ташвишли, нотинч ва оғир дамлар бошланди. 1002 йилда унинг отаси вафот этади. Бухорода вазият кескинлашиб, тахт учун кураш 1005 йилгача давом этади. Шу боис Ибн Сино ўз юртини тарк этиб Хоразмга кетади. Бу даврда Хоразм анча тинч бўлиб, иқтисодий ва маданий жиҳатдан анча ривожланган ўлка эди. Пойтахт Гурганж (Урганч)да эса замонасининг кўпгина таниқли (Абу Райҳон Беруний каби) олимлари тўпланганди. Хоразмшоҳлар Али ибн Маъмун (997 – 1007) ва Маъмун ибн Маъмун (1007 – 1017) илм-фанга эътиборли ҳукмдорлар бўлиб, олимларга илмий ижод учун қулай шароит яратиб берган эдилар. 25 ёшли иқтидорли олим Хоразмда асосан математика ва астрономия билан шуғулланган. Бу соҳада Ибн Ироқ ва Беруний билан бўлган илмий мулоқотлар катта аҳамият касб этади. Ибн Сино Абу Сахл Масихийнинг тиббий тажрибаси ва билимларидан ҳам катта сабоқ олади.\nМасиҳий билан Ибн Сино Журжонга кетади. Лекин йўлдаги қийинчиликлар ва сувсизлик туфайли Масиҳий бетоб бўлиб, вафот этади. Натижада Ибн Сино азоб – уқубатлар чекиб, аввал Нисо сўнг Обивард, Тус, Шиққон ва Хуросоннинг бошқа шаҳарларида қисқа муддат турганидан кейин, ниҳоят Каспий денгизининг жанубий – шарқида жойлашган Журжон амирлигига етиб келади. У Журжонда 2 йил (1012 – 1014) яшайди ва Абу Убайд Жузжоний билан танишади.\nИбн Сино умрининг охиригача Жузжоний билан содиқ дўст бўлиб қолади ва алломанинг сўнгги дамигача 25 йил давомида бирга бўлади. Ибн Сино таржимаи ҳолининг ёзилиб қолиши, кўпгина асарларининг қўлёзмаси ҳамда уларнинг кейинги авлодларга етиб келишида айнан Жузжонийнинг хизмати беқиёсдир.\nЖуржондалик вақтида Ибн Сино ҳам илмий ижод билан шуғулланади, ҳам табиблик қилади. “Тиб қонунлари” асарининг дастлабки қисмларини шу ерда яратади.\n1014 йилда аллома Рай шаҳрига кўчиб яшайди. Лекин олим Райда ҳам узоқ туролмайди, чунки Маҳмуд Ғазнавийнинг Райга ҳам ҳужум қилиш хавфи бор эди. Шу боис бу ерни ҳам тарк этиб, Ҳамадонга кўчади. Бу улус ҳукмдорини сурункали санчиқ касалидан даволаганидан кейин олимни саройга таклиф қиладилар. У аввал сарой табиби бўлиб ишлайди, сўнг вазирлик мансабига кўтарилади. Давлат ишлари билан банд бўлишига қарамай илмий ишларини давом қилиб, ўзининг машҳур фалсафий қомуси – “Китобаш-шифо”ни яратади, “Тиб қонунлари”нинг ҳам қолган қисмини ёзиб тугатади.\n“Тиб қонунлари” ўзининг асосий дарслик ва қўлланма сифатида қимматини 500 йилдан ортиқроқ вақтгача сақлаб қолди. Биринчи бор бу асар Страсбург шаҳрида 1473 йилда босилиб чиқди. Умуман, Европада 40 мартага яқин нашр қилинган. Унинг нашр этилиш сони бўйича Таврот билан рақобат қилган.\nБуюк аллома Ибн Сино жаҳон фани тарихида қомусий олим сифатида тан олинган, чунки у ўз давридаги мавжуд барча фанларнинг қарийб барчаси билан шуғулланган ва уларга оид асарлар ёзган. Турли манбаларда унинг 450 дан ортиқ асар ёзганлиги қайд этилган, лекин бизгача уларнинг 242 тасиТурли манбаларда унинг 450 дан ортиқ асар ёзганлиги қайд этилган, лекин бизгача уларнинг 242 таси етиб келган. Шулардан, 80 таси фалсафага, 43 таси табобатга оид бўлиб қолганлари мантиқ, психология, табиёт, астрономия, математика, мусиқа, кимё, ахлоқ, адабиёт ва тилшуносликка бағишланган. Айниқса, унинг тиббиёт ва фалсафага оид китоблари жаҳоннинг кўпгина тилларига таржима этилиб, асрлар давомида қайта-қайта нашр қилиб келинмоқда.\nГарчи, уни “Авиценна” сифатида ғарбда машҳур қилган тиббий мероси “Тиб қонунлари” бўлса, “Шайх-ар-раис” (“Донишмандлар сардори, алломалар бошлиғи”) номи энг аввал унинг буюк файласуфлигига ишоратдир. Дарҳақиқат, Ибн Сино ўзининг бой ва серқирра илмий мероси билан кейинги давр жаҳон цивилизациясига улкан таъсир кўрсатган буюк алломадир.\nталабаси Шарипов Толибжон\n3072400cookie-check“Ал-Ишорат” асари муаллифи Ибн Синоno